text:
Rudzi rwaIsrael
Rudzi rwemaJudah (Jews in English) rudzi rwevanhu vane madzitateguru akabva kunyika yeIsrael vari vanhu vakazvarwa nevanakomana gumi nevaviri vaJacob . Nhoroondo yerudzi urwu inotevedza madzibaba avo ane mazita akanyorwa muBhaibheri vanoti: Abraham; Isaac; naJacob. Urwu ndirwo rudzi rwakatungamirwa naMoses kubuda muEgypt rwudzi urwu rwakapiwa Mitemo gumi yaMwari iyo yaidzidziswa naMoses apo akabva kunosangana naMwari pagomo reSinai.
Hugari hwemaJudah[chinja | edit source]
Kune maJudah achiriko anogara munyika yeIsrael inova nzvimbo yavanokoshesa senyika yechipikirwa chakaitwa pakati paMwari namadzibaba avo. MaJudah akawanda vakapararira Pasirose vaine hugari hwakawanda munyika dzinoti: USA; France; United Kingdom; Russia Argentina; Brazil nedzimwewo nyika.
Kuno kuAfrica maJudah vane hugari hwakawanda kunyanya muSouth Africa; hugari hwavo hunoda kusvika 71,100 munyika iyi. MuSouth Africa maJudah vakauya panguva yekupambwa kwenyika iyi, vamwe vachizouya munguva yohutongi hwevachena. Kune maJudah ari muSouth Africa akabva kuRussia uye kunyika dziri kumavirira kweRussia. Nyika idzi dzinosanganisira Lithuania; Poland; Estonia neLativia.
MaJudah muZimbabwe[chinja | edit source]
MaJudah akauya muZimbabwe panguva yakauya Varungu ndokuumba Chita chavo chemaJudah mugore ra 1895. Ichi chita chaitungamirwa naJoe van Praagh akava Mayor wechiJudah wekutanga muguta reHarare. Milton Park muHarare ine mugwagwa wakapiwa zita raJoe van Praagh. MuGuta reKadoma kwakambova naMayor wechiJudah akagadzwa mugore ra1956; murume uyu ainzi Robert Sternberg.
Hugari hwemaJudah munyika yeZimbabwe hwaderera kubva pahwaive panguva yeRusununguko. Vamwe vavo vakatamira kuSouth Africa, vamwe vachienda kuIsrael, USA nekuEurope. MaJudah anozivikanwa munhoroondo yeZimbabwe anosanganisira: Alfred Beit; Dr Michael Gelfand; Professor Laurence Levy; Joe van Praagh; B.S Leon; Sam Levy; Gary Thompson nevamweyo.
Nobel Prize[chinja | edit source]
Mubayiro weNobel Prize wakavambwa mugore ra1901 nemururme ainzi Alfred Nobel akazvarwa kunyika yeSweden. Mibayiro yezvikamu zvinoti: Physics, Chemistry, Physiology or Medicine, Literature, and Peace yakatanga kupiwa mugore ra1901. Peace Prize inopiwa kuOslo, Norway, mimwe mibayiro inopiwa kuStockholm, Sweden. Kunonzi chikamu gumi nemanomwe kubva muzana (18%) chemibayiro yeNobel Prize chakatorwa nemaJudah kubva pakavambwa mibayiro iyi.
Rutsvamhumburu[chinja | edit source]
Rutsvamhumburu kana kuti Holocaust kuChirungu raiva jambwa rokuurayiwa kukuru kwemaJudah munguva yakarwiwa Hondo yePasirose yeChipiri. Urwu rushambwa rwakatungamirwa naAdolf Hitler neBato reNazi avo vakakonzera kuurayiwa kwemaJudah vaigara muGermany nevamwe vaigara kune mamwe matunhu akanga akapambwa neGermany munguva iyi kuEurope. Nyanzvi dzenhoroondo dzine fungidziro yokuti maJudah vakaurayiwa nejambwa iri vakasvika mamiriyoni matanhatu (6m). Shoko rekuti Holocaust rinoreva burnt whole, saka kwedu kuChiShona kwanzi rutsvamhumburu kureva kuti muviri wemunhu waipiswa uri mhumburu kuita dota pasina chaisara.


c: text/html

text:
Zvinyanye
Muchidzidzo cheMasvomhu, zvinyanye (extrema) izwi rinodudzira panogumira hukuru uye huduku hwemupimo uri kutaurwa nezvawo. Sokuti mvura inowanikwa pakati pezvinyanye zve 0-100o Celsius. Zvinyanye izita rapiwa richitora pakutaura kwemazuva ose patinoti "zvanyanya, zvanyanyisa kana kuti zvakanyanya - kuChirungu vachiti extreme or extremely". Kana totarisa humwe hweZvinyanye tinoti chinyanye (extremum, singular)
Nharire (Maximum) - iri izita rapiwa kududzira panogumira hukuru hwemupimo uri kutaurwa nezvawo. Sokuti muZimbabwe motokari dzinotenderwa nharire yemuchacha we 120 km/hr pamigwagwa mikuru. Mukutaura kwemazuva ose nharire inzvimbo yakakwirira, paive nemunhu airinda nyika yaShe achitarira kuti kune vavengi vanouya here.
Nhika (Minimum) - iri izita rapiwa kududzira panogumira huduku hwemupimo uri kutaurwa nezvawo. Sokuti hurumende inoronga kutara mari inotambiriswa vashandi ive panhika ye$150 pamwedzi. Pakutaura kwemazuva ose nhika inzvimbo iri pakadzika tichifananidza nenhraunda yenzvimbo iyoyo.

robotstxt: allowed

filter: keep


text:
Mazita eMhuri
Chinorwa chino chinotaura zvinoreva mazita emhuri dzeChishona dzemuZimbabwe. Mazita achadudzirwa pano ndeayo anenge akati hwandei.
C[chinja | edit source]
Chebundo - iri izita rinopiwa munhu asingagare pamba, mugaradzakasungwa.
Chihera - tsapi ndiki - small granary.
Chiguvare, Chipare - (door sill, threshold) iri ipuranga rakachinjika pamusuwo paunoyambuka kubva panze kupinda mumba. Chikwavaire - munhu mupfumi, njonda.
Chenje - zvinoreva mbesa dzemhando imwe dzisina kusanganiswa. Sokuti chibage chenje chinenge chiri chibage chega.
Chimwanda - (bundle or grass) zvinoreva dzama rehuswa zvikurusei huswa hunoshandiswa kupfirira denga remba.
Chinganga (Impetuous person) munhu anokasira kuita zvaafunga achibva aita neganyavhu.
Chinhoi - aka kapuka kaya kanonzi chitaitai - fire-fly.
Chirau, Chiro - iyi inzvimbo inorara mapfeni.
Chisunguro (Beer strainer)
Chivero kana kuti chirodzero idombo rokurodzera mapanga.
Chitara (Beacon to mark land allocation) chiro chinopangidza pane miganhu yenzvimbo yakapiwa kumunhu.
D[chinja | edit source]
Dowera Dutiro - iri zita rinokwanisa kunge riri remumhu aidutira hwahwa achinwa zvakapfuuridza.
G[chinja | edit source]
Gambe - hari inoshandiswa kubikira doro.
Gambinga - garwe gono rachembera.
Gwanha - iri ishizha remuriwo rakomba risisina kufanira kuti ritanhwe kana kubikwa.
Gweshe - ibanga rakagomara kana banga rinoshandiswa kucheka mupunga kana rukweza.
Gumbi - shoko iri rinoreva danga kana boka remombe dzakawandasa.
H[chinja | edit source]
Handisumbe (I do not hesitate) rinotaura munhu asingazengurire kana kuzeza kuita chinhu.
Hwedza - izvi zvinoreva chiumbwa chakavezwa nemuti chinokamirwa mukaka.
J[chinja | edit source]
Jera - iri zita rinodaro richibva pashoko rokuti jerandoga rinoreva mukono wegudo kana handira inogara kana kufamba yega.
M[chinja | edit source]
Made - Kuita zvinhu nenzira inosiya vamwe vataika. (tricky way of acting). Tsuro ine made painodzinganiswa nembwa inosvetuka kuti isasiya hwema hwayo pavhu.
Madongorere, Matongorere (Peeping) izvi zvinotaura munhu ane katsika kekudongorera.
Madyangwe - (pranks, jokes) zvinoreva jee, saka munhu ane zita iri anenge ari munhu anoita zvinosetsa vanhu.
Mudzamba - masese edoro - beer sediment.
Madzimbamuto - munhu anotora muriwo kana usavi hwakawanda kudarika mugove wemunhu umwe. Vamwe vatauri voti anokambura.
Maminimini, Marere - izvi zvinhu zvinoshamisa, zvakarurama - astonishing and marvelous things.
Mudzamba - bota rakabikwa kuchishandiswa hupfu hune mukaka panzvimbo yemvura.
Madzudzo - iri rinoreva kuva nezvinonetsa pfungwa.
Makumbe - iri zita rinotaura munhu anotora nokuunganidza kose kaawana.
Mangwende (one who trembles) iri zita rinotaura uyo anogwenda pakutya
Mapereke - (generous person) zita iri rinotaura munhu anopa zvakanyanya asinganyime.
Marambakuyana - zvinoreva munhu anoramba kuyanana kana kuregererana.
Mashakada - (boiled maize grain) zita iri rinoreva mangayi.
Mushininga - (hard work) shoko iri rinoreva basa rinorema, rakaoma.
Masona - ( person who exaggerates) zita iri rinopiwa munhu anowedzeredza pakutaura nyaya.
Matimba, Mangisi - (sweet beer) iri idoro rinotapira.
Mbanga - zvinoreva bhegi rinorukwa netambo.
Mazvimbakupa (one who yearns to give) zvinotaura munhu ane chishuvo chekupa - apa kuzvimba kusiri kukuvara kwenyama asi chishuvo - yearning.
Mbirimi (industrious person, champion) munhu anoshanda basa nemazvo asina nungo.
Mudede zvinoreva chibage chinyoro chave kuda kusvika pakusimba kwekuti chidyiwe.
Munemo - (playfullness) kureva munhu ane maitiro ekuda kutamba, nekusekesa vanhu.
T[chinja | edit source]
Tizora - chigero.
Z[chinja | edit source]
Zanza, Dzanza - zvinoreva gando (bhasiketi) rasakara.


text:
WASHINGTON—
Vanhu vakawanda munyika vanonzi vari kurarama nechirwere cheshuga vasingazive kuti vanacho.
Mukuru wesangano re Zimbabwe Diabetic Assocaiton, Va Ngoni Chigwana, vanoti veruzhinji vanofanirwa kuenda kuzvipatara kunovhenekwa chirwere ichi nguva ichiripo kuitira kuti vawane rubatsiro kana vaine chirwere ichi.
Nyanzvi munyaya dzehutano dzinoti vanhu vakasawana rubatsiro nguva ichiripo, vazhinji vavo vanozopedzisira vosangana nematambudziko ezvironda zvisingarapike kunyanya mumakumbo izvo zvinozoita kuti vadamburwe makumbo aya.
Vamwewo vanotarisana nedambudziko remaziso izvo zvinogona kukonzera kupofomara kana matambudziko aya akatadza kurapwa nguva ichiripo.
VaChigwana vanoti zvakakosha kuti vanhu vawane ruzivo rwakakwana pamusoro pechirwere ichi sezvo chichikwanisika kuraramika nacho kana chikakurumbidzirwa uye murwere akatevedzera zvaanenge audzwa navana chiremba kuti apote achiita.
Mumwe mudzimai ari kurarama nechirwere cheshuga, Amai Ndlovu, avo vanogara kuGwanda, vanoti zvakavatorera nguva kuti vazive kuti vane chirwere ichi asi vari kufara sezvo pari zvino vave kushandisa nzira dzavakaudzwa navana chiremba kuti vabatsirikane pachirwere ichi.
Amai Ndlovu vanokurudzirawo veruzhinji kuti vaende kunovhenekwa kuti kana vane chirwere ichi vawane rubatsiro pachiri nenguva.
Hurukuro naVa Ngoni Chigwana
Hurukuro naAmai Ndlovu


text:
MASVINGO—
Musangano wemadzishe wepagore watanga neChina kuMasvingo mukuru wemadzishe, Ishe Fortune Charumbira, vachiti madzishe anofanirwa kutsigira bumbiro idzva pareferendamu.
Ishe Charumbira kunyange hazvo madzishe asiri kufara nezvimwe zvikamu zviri mubumbiro idzva iri, vachatsigira gwaro iri pareferendamu.
VaCharumbira vatiwo madzishe ose achapiwa zvinyorwa zvebumbiro idzva iri pamusangano uyu kuitira kuti vagotsvaka rutsigiro rwokuti rivhoterwe.
Vachitaura nezvesarudzo, Ishe Charumbira, vatiwo madzishe achabuda nechisungo pakupera kwemusangano uyu chokuti sarudzo dze gore rino dzinofanira kusava nemhirizhonga mukati.
Vati izvi zvinoenderana nechivanhu chinoti vanhu vanofanira kudanana vachigara murunyararo.
Vachitaura pamusangano uyu, gavhuna weMasvingo, VaTitus Maluleke, vatenda hurumende nokupa madzishe, mbeu, pamwe nokuisa magetsi padzimba dze madzishe.
Musangano wemadzishe unoitwa apo madzishe mazhinji ekuMasvingo ari kuferefetwa pamusoro penyaya yokuti vazhinji vavo vakatengesa mbeu nezvimwe zvirimwa zvavakapihwa pachena pasi pechirongwa chemutungamiri wenyika chokupa varimi mbeu pachena
Mumwe ishe, Ishe Phineas Makore, vakatotorerwa nyembe dzehushe mushure mekutengesa mbeu dzavaifanira kupa vanhu pachena.
Madzishe anodarika zana nemakumi mashanu nemadzimai awo ari kupinda mumusangano uyu, uyo uri kutarisirwa kupera neMugovera.
Mutungamiri wenyika, Va Robert Mugabe, varo kutarisirwa kuvhura zviri pamutemo musangano uyu neChishanu masikati.
Mutevedzeri wemutungamiriri wenyika, Amai Joyce Mujuru, vanotarisirwawo kuvhara zviri pamutemo musangano uyu neMugovera.


text:
HARARE—
Mutungamiri wenyika, VaRobert Mugabe, varamba vakaomesa musoro wavo panyaya yesarudzo vachiti sarudzo dzichaitwa muna kurume gore rinouya pasi pebumbiro idzva remitemo yenyika.
Vachitaura apo vange vari kuvhura chikamu chekupedzesera cheparamende yechinomwe, VaMugabe vati chinangwa chikuru chehurumende pari zvino ndechekuona kuti sarudzo dzaitwa. VaMugabe vati sarudzo idzi dzichaitwa muna Kurume gore rinouya.
Vatiwo vemapato ematongerwe enyika pamwe nevatori venhau vanofanirwa kuita zvose zvavanokwanisa kuitira kuti sarudzo dziitwe murunyararo gore rinouya.
Asi mashoko aVa Mugabe anopikisana neemutungamiri wehurumende, VaMorgan Tsvangirai, avo vakazivisa neMuvhuro kuti ivo naVaMugabe havasati vawirirana pamazuva esarudzo.
VaMugabe vakurudzirawo komiti iri kutungamira kunyorwa kwebumbiro idzva, yeCOPAC, kuti inyore gwaro rayo rezvakabuda mumusangano weSecond All Stakeholders Conference
kuitira kuti ivo sevatungamiriri vehurumende yemubatanidzwa, vaone zvavangaite nebumbiro iri.
Gwaro rebumbiro idzva richazeiwa neparamende pasati paitwa referendamu. VaMugabe vati mamwe mabhiri achazeiwa neparamende anosanganisira bhiri rekuvandudza mashandiro ehofisi yemuchuchisi mukuru wenyika, Attorney Generals Ammendment Bill,
pamwe nerehomwe yekubatsira matunhu, Constituency Development Fund.
VaMugabe vatiwo zvirango zvehupfumi zvakatemerwa Zimbabwe zvinofanirwa kubviswa sezvo zviri kuvhiringa hupfumi hwenyika.
Zvichakadai, dare reparamende richatanga kugara zvakare musi wa15 Mbudzi, apo gurukota rezvemari, VaTendai Biti, vachatura bhajeti regore rinouya musi uyu.


text:
Humburumbira
Muchidzidzo pimanyika, humburumbira (cylinder in English) zvinoreva chiumbwa chine uso huviri hwakati sambamba, neuso hwechitatu hune mucheko wedenderedzwa. Humburumbira ndiyo muenzaniso wezhumwi redenderedzwa.
Humburumbira chiumbwa chinokunguruka zviri nyore uye chichifamba nenzira yakatwasuka pachinokunguruka. Kunze kweurungano zvimwe zviumbwa zvine mumhu hazvikwanise kukunguruka nenzira yakatwasuka. Shoko reEnglish rokuti cylinder rinobva kuLatin richireva something which rolls. Saka nokumwe kutaura tingaturikira tichiti humburumbira inganzi chikunguru
Muenzaniso wehumburumbira unowanikwa: pamugomo unotakuriswa mvura; paipi dzemvura; zvidziro zveKitchen kumaruwa zvichingodaro. Nemamwe maonero vhiri rakaumbwa sehumburumbira rine hwasha hudiki pane gurapakati.


text:
WASHINGTON—
Mutungamiri wemauto eZimbabwe National Army, Lieutenant General Valerio Sibanda, vari kushorwa zvikuru nebato reMDC nevamwe vanorwira kodzero dzevanhu nemashoko avakataura ekuti mauto haasi kuzobvumidza vavanoti vari kushandiswa nevachena kuda kupamba nyika zvekare kuti vatonge Zimbabwe.
Bepanhau reHerald rinoti VaSibanda vakataura mashoko aya mumazuva mashoma apfuura vari kuMagunje uko kwaipihwa zvitupa vainge vapedza kudzidzira basa rechiuto.
Vakuru vemauto muZimbabwe vagara vachishorwa nevanhu nenyaya yekupindira munyaya dzezvematongerwo enyika vachitsigira Zanu-PF kunyange hazvo mutemo uchivarambidza kuita izvi.
Kutanga muna 2002, vakuru vemauto, kutanga namushakabvu, VaVitalis Zvinavashe, vakati havaizotsigira munhu asina kuenda kuhondo kuti atonge nyika.
SADC yakatenderana neMDC pakaumbwa hurumende yemubatanidzwa kuti mashandiro emauto aya avandudzwe kuitira kuti vatevedzere mitemo yenyika asi zvinenge zvakona n’anga murapwa achada.
Munyori anoona nezvekudzivirirwa kwenyika muMDC-T, VaGiles Mutseyekwa, avo vakashandawo na Lt General Sibanda muchiuto vanoti vari kushamisika nemashoko aVaSibanda sezvo vachivaziva semunhu asingaite zvematongerwo enyika.
Nyanzvi munyaya dzezve matongerwo enyika, uye vari maneja musangano reInstitute for a Democratic Alternative for Zimbabwe, VaJoy Mabenge, vati nyaya dzemauto idzi dzingadai dzakagadziriswa kare pakaumbwa hurumende yemubatanidzwa.
Hurukuro naVaGiles Mutseyekwa
Hurukuro naVaJoy Mabenge


text:
Ngatiende Vadikani Kune Munda Wake Tenzi
1.
Ngatiende vadikani, Kune munda wake Tenzi, Unodiwa vekurima, NdiSamunda wadaidza.
CHORUS
Kasikai kuendayo, Kune zunde rake Mambo, Famba iyo, endai iyo, Kune zunde rake Mambo.
2.
Jesu wati kuna Peter, “Chitevera sure kwangu, Unozovabvuwa vanhu,” Kubva mune dima guru.
3.
Jesu Tenzi watiudza, “Endai kune pasi pese, Muchiparidza izwi Kune ndudzi dzese dzese.”
4.
Zvino rava jana redu Rekutora iri soko Kuna ivo vari kure, Vasingamuzivi Tenzi.
5.
Jesu wati “Kumbiranyi Vapupuri kuna Ishe, Zvokwasvika kupupura Vashomana vapupuri.”


text:
Chitsauko 13
Ndingaitei Kuti Ndirege Kunyanya Kusuruvara?
“Shamwari dzangu padzinotadza kutsungirira matambudziko, ndinodzibatsira kugadzirisa matambudziko adzo ndoita kuti dzinzwe zvakanaka. Asi vanhu vakawanda havazivi kuti pandinoenda kumba ndinopinda muimba yangu ndochema.”—Kellie.
“Pandinenge ndakaora mwoyo, ndinogara ndiri ndega. Pandinokokwa nevamwe, ndinotsvaga zvikonzero zvokuti ndisaenda. Ndinogona kuita kuti vomumhuri mangu vasaona kuti ndakasuruvara. Vanofunga kuti zviri kundifambira zvakanaka.”—Rick.
WAKAMBOVAWO nepfungwa dzakafanana nedzaKellie kana kuti Rick here? Kana zvakadaro, usakurumidza kuti pane zvisina kumira zvakanaka pauri. Chokwadi ndechokuti munhu wose anosuruvara apo neapo. Kunyange varume nevakadzi vakatendeka vemuBhaibheri vakadaro.—1 Samueri 1:6-8; Pisarema 35:14.
Dzimwe nguva unogona kuziva zvinenge zvaita kuti usuruvare; dzimwe nguva ungasazviziva. Anna ane makore 19 anoti, “Hazvirevi hazvo kuti unosuruvara chete kana waomerwa noupenyu. Unogona kusuruvara chero nguva kunyange usina kana dambudziko muupenyu hwako. Hazvitsananguriki, asi zvinoitika!”
Pasinei nokuti zvii zvakakonzera—kunyange zvichiita sezvisipo—ungaitei kana wanyanya kusuruvara? Edza kuita zvinotevera:
1. Taura nezvazvo. Paaishushikana mupfungwa, Jobho akati: “Ndichataura mweya wangu uchirwadziwa!”—Jobho 10:1.
Kellie anoti: “Pashure pokutaura nemumwe munhu ndinonzwa ndarerukirwa zvinoshamisa. Pakupedzisira, mumwe munhu anenge aziva dambudziko rangu. Anogona kudzikisa tambo ondibudisa kubva mugomba—ndinenge ndapona!”
Zvaungaita: Pasi apa nyora zita reshamwari yaungataura nayo kana wanyanya kusuruvara.
․․․․․
2. Nyora nezvazvo. Kana kusuruvara kwaita kuti usava netariro muupenyu, ungada kuedza kunyora papepa manzwiro auri kuita. Mumapisarema ake akafuridzirwa, dzimwe nguva Dhavhidhi aitaura nezvekusuruvara kwakanyanya kwaaiita. (Pisarema 6:6) Kunyora nezvemanzwiro akadaro kungakubatsira kuti ‘uchengetedze uchenjeri hunobatsira nemano okufunga.’—Zvirevo 3:21.
Heather anoti: “Kusuruvara kunoita kuti nditadze kuronga pfungwa dzangu asi kunyora kunondibatsira kudzironga. Paunonyora nezvemanzwiro ako wonzwisisa kuti nei uri kunzwa saizvozvo, kusuruvara kwacho kunobva kwati dzikirei.”
Zvaungaita: Shandisa chati iri papeji 93 kuti ikubatsire kuwana nzira dziri nani dzekukurira mamiriro ezvinhu akaoma. Izvi zvichakubatsira kuti uderedze kusuruvara.
3. Nyengetera nezvazvo. Bhaibheri rinoti kana ukanyengetera pamusoro pezvinokunetsa, ‘rugare rwaMwari runopfuura kufunga kwose rucharinda mwoyo wako nesimba rako rokufunga.’—VaFiripi 4:6, 7.
Esther anoti: “Ndaiedza kuziva kuti nei ndainzwa kusuruvara zvikuru, asi ndaitadza. Ndakakumbira Jehovha kuti andibatsire kuti ndifare. Zvaindivhiringidza kuti ndaisuruvara pasina chikonzero. Pakupedzisira zvokusuruvara zvakapera. Usarerutsa simba remunyengetero!”
Zvaungaita: Gara uchishandisa pfungwa dziri pana Pisarema 139:23, 24 paunonyengetera kuna Jehovha. Durura mwoyo wako uye mukumbire kuti akubatsire kuziva zviri kuita kuti usuruvare.
Kuwedzera pamazano ari pamusoro apa, pane zvinokosha zvaunogona kuwana muShoko raMwari, Bhaibheri. Kuzadza pfungwa dzako nemashoko anovaka anowanika munyaya dziri muBhaibheri kunogona kuita kuti unzwe zvakanaka. (Pisarema 1:1-3) Mazano ekuti uverenge Bhaibheri zvinovaka anogona kuwanika mumapeji akanzi “Muenzaniso Wokutevedzera” ari mubhuku 1 ne2. Papeji 227 yeBhuku 2, uchatoona kuti muapostora Pauro akabudirira sei pakukurira manzwiro asina kunaka aaimboita nemhaka yokusakwana.
Kana Ukaramba Uchingonzwa Wakasuruvara
Ryan anoti, “Mamwe mazuva ndinonzwa sokuti zviri nani kuramba ndiri mumagumbezi pane kumuka ndotarisana nezuva risina zvarinobatsira.” Ryan anonetseka nekuora mwoyo kunoda kurapwa uye haasiye oga. Vanoongorora vanoti anenge wechiduku mumwe chete pavana voga voga anonetseka nerumwe rudzi rwokuora mwoyo asati asvika pakuva munhu mukuru.
Ungaziva sei kuti uri kunetseka nekuora mwoyo? Zvimwe zviratidzo zvinosanganisira kukwindimara zvikuru, kungozviita zindoga, kusangonzwa usingachanyanyi kufarira kuita zvinenge zvinhu zvose hazvo, kuchinja zvikuru pamadyiro aunoita uye kurara zvisina kutsarukana uye kunzwa uine mhosva yausina.
Ichokwadi kuti anenge munhu wose anombova nezviratidzo izvi pane dzimwe nguva. Asi kana zviratidzo izvi zvikaramba zviripo kwevhiki dzakati wandei, wadii kumbotaura nevabereki vako nezvekuonekwa nachiremba? Chiremba anogona kukubatsira kuona kana kusuruvara kwako kuchida kurapwa.*
Hapana chinonyadzisa kana uchitambura nokuora mwoyo kunoda kurapwa. Pavakarapwa, vakawanda vaitambura nokuora mwoyo vakatanga kunzwa zviri nani, zvimwe sezvavaiita kare vasina chaimbovanetsa! Kana kusuruvara kwako kuchikonzerwa nokuora mwoyo kana kuti kwete, yeuka mashoko anonyaradza ePisarema 34:18 anoti: “Jehovha ari pedyo nevaya vakaora mwoyo; anoponesa vaya vakadzvinyirirwa.”
Ko kana waremerwa nokusuruvara kwako zvokuti wabva wafunga kuzviuraya?
[Mashoko Omuzasi]
Kana kusuruvara kukaramba kuripo, vamwe vechiduku vanofunga nezvokuzviuraya. Kana wafunga nezvokuzviuraya, kurumidza kutaura nemumwe munhu mukuru waunovimba naye.—Kuti uwane mamwe mashoko, ona Chitsauko 14 chebhuku rino.
RUGWARO RUNOKOSHA
“Jehovha ari pedyo nevaya vakaora mwoyo; anoponesa vaya vakadzvinyirirwa.”—Pisarema 34:18.
ZANO
Tsanangura manzwiro aunoita paunenge wakasuruvara uye zvaunofunga kuti zvii zvingave zvakonzera kuti usuruvare. Papera mwedzi, verenga zvawakanyora. Manzwiro ako panyaya yacho achinja here? Kana zvakadaro, nyora zvakakubatsira.
WAIZVIZIVA HERE KUTI . . . ?
Hapana chakaipa nokuchema kunyange uri mukomana. Pane imwe nguva muupenyu hwake, Mambo Dhavhidhi akati: “Usiku humwe nohumwe; ndinonyorovesa mubhedha wangu nemisodzi yangu, ndinonyorozva mutsago nokuchema.”—Pisarema 6:6, Bhaibheri Rinoera.
ZVANDINORONGA KUITA!
Kuti ndinzwe zviri nani, ndinogona kuita zvinotevera: ․․․․․
Kuva pamwe chete neshamwari dzinotevera kuchandibatsira kuderedza kusuruvara: ․․․․․
Izvi ndizvo zvandinoda kubvunza vabereki vangu nezvenyaya iyi ․․․․․
UNOFUNGEI?
● Kusvimha misodzi kune zvakunobatsira here?
● Kuva nevamwe kunokubatsira sei paunenge wakasuruvara?
[Mashoko okukwezva vaverengi ari papeji 96]
Pandinenge ndakasuruvara, handidi kuzviita zindoga. Ichokwadi kuti ndinomboda kuva ndoga ndichinyatsofungisisa uye dzimwe nguva ndosvimha misodzi. Asi pashure pacho, ndinoda kuva pane vamwe kuti ndisarambe ndichifunga zvanga zvichiita kuti ndisuruvare.’’—Christine
[Chati/Mifananidzo iri papeji 93]
Pepa Rokuongorora
Kuti Uderedze Kusuruvara Kwako Zadza chati ino
Chiitiko Maitiro Asina Kunaka Maitiro Ari Nani
Mudzidzisi anoita kuti → Ndinorega kuva →Kuruma nzeve: Ona Chitsauko 20
ndinzwe sendisingabatsiri nehanya nechidzidzo ichocho chebhuku rino
Shamwari inondipira →Ndinoparadzira makuhwa →Kuruma nzeve: Ona Chitsauko 10
gotsi akaipa nezvemunhu cheBhuku 2
wacho
Vabereki vangu →Ndinoramba ndakagumbukira →Kuruma nzeve: Ona Chitsauko 4
vari kurambana mubereki wangu chebhuku rino
kana kuti vose
․․․․․ → ․․․․․ → ․․․․․
․․․․․ → ․․․․․ → ․․․․․
[Mufananidzo uri papeji 95]
Kana ukabatsirwa uye uchivawo nezvaunoita, unogona kubuda mugomba rakadzika rokusuruvara


text:
Ruwoko
Ruwoko (arm in English) ndiyo nhengo inobuda kubva pamutumbi wemunhu yatinotakura nayo zvinhu.
Tsika[chinja | edit source]
- Chinopa mawoko; muromo haupi.
- Ane ruwoko rwekurima mbambaira.
- Ane ruwoko - kureva kuti anoba.
- Ane ruwoko rwegudo - kureva kuti anonyanya kurova vana.
- Vairima nechibhakera: they used to turn the soil by hand (i.e using hoe). Shoko iri ringagona kushandiswa kuturikira inonzi manual or manually kuEnglish. Vamwe vatauri vanoti huri kana tsiva kureva chibhakera.
Kupeta mawoko[chinja | edit source]
- Kugumbatira zvinoreva kupeta mawoko akabata mapendekete - rudyi ruchibata kuruboshwe, ruboshwe ruchinobata bendekete rorudyi.????
- Kupfumbatira zvinoreva kubata chinhu wakavharira muchanza.
- Kufunyisa zvinoreva kupeta mawoko akabata pachipfuva.
- Kubungatira kana kufungatira zvinoreva kupeta mawoko akabatana pachawo - kana kunge wakabata chinhu iwo mawowko akarongeka nenzira iyoyi.


text:
WASHINGTON—
Gwaro rekutanga rebumbiro remitemo kana kuti COPAC Draft Constitution
, rave kutarisirwa kuti richiende ku All Stake Holders Conference
yechipiri kunyange hazvo pachine kunetsana kwakanyanya pakati pemapato ari muhurumende yemubatanidzwa.
Dare repamusoro soro reZanu-PF rakasangana neChitatu rikatanderana kuti bumbiro richienda kuAll Stake Holders Conference
kunyange hazvo bato iri riri kuti rinoda kuti gwaro rezvakabva muvanhu, kana kuti National Report
, riendeswe pamwe negwaro rebumbiro iri.
Asi mapato eMDC anoti uku kuda kutyora chibvumirano cheGlobal Political Agreement.
Mashoko eZanu-PF aya anoouya mushure mekunge vatungamiri veSADC vabuda pachena zvekare svondo rino kuti vave kuneta nenyaya yebumbiro isiri kupera.
Munyori weSADC, VaTomaz Salomao, vaudza Studio 7 kuti vakatoudza VaZuma kuti vape SADC Troika gwaro rezviri kuitika vobva vaita musangano kuTanzania kutanga kwaGumiguru.
Mutungamiri weTanzania, VaJakaya Kikwete, ndivo sachigaro weSADC Troika. SADC inoti inoda kuti referendamu iitwe muna Gumiguru sarudzo dzozoitwa pakati pegore rinouya. Mapato maviri eMDC akatozivisa kuti anoda kuti SADC ipindire asi Zanu-PF iri kutsika madziro.
Mutauriri weZanu-PF, VaRugare Gumbo, vanoti MDC inofanirwa kutambira kuti gwaro reNational Report
, rinofanirwa kuzeyiwa pamusangano mukuru uchaitwa pasati paendwa kureferendamu.
Mutauriri weMDC-T, VaDouglas Mwonzora, vanoti bato ravo rinoda kutevedza zvinenge zvakawiriranwa.
Hurukuro naVaRugare Gumbo
Hurukuro naVaDouglas Mwonzora


text:
Hukama
Hukama (relationship) zvinotaura kuti vanhu ndeve mhuri imwe kana kuti mhuri dzavo dzinodzyidzana kuburikidza nkokunge dzakaroorerana. Kuroorerana kungavapo pazera riri kurarama nhasi kana kuti pamazera akafpuura.
Hama dzepedyo kunyanya ndidzo dzinoti: baba, amai, vana, mukoma, munin'ina hanzvadzi, ambuya, sekuru, murume wako, mukadzi wako.
Munhu wausina hukama naye anonzi mutorwa.
Vamwe vatauri veChiManyika vanoti gamo kureva hukama kana hama.
Zvirevo[chinja | edit source]
- Muimbi Oliver Mtukudzi akaimba achiti, Zvamunoona husahwira hunokunda hukama.


text:
MATADZA HERE KUTIURAYIRA MUNHU ASHUNGURUDZA ZIMBABWE???
"Varume vemuZimbabwe ndaifunga kuti varume, hapana nezviripo zvese, chokwadi vatadza here kungotiurayira iye munhu one adai kutiomesera upenyu hwedu chokwadi tingatambura kudai sepasina varume vanogona kungomuuraya."
Mukombi umu maiva nemupurisa ndokubva avati,"Amai zvamurikutaura zvinosungisa." Zvikanzi "Kana urisewe mupurisa ibva watonyarara zvako nekuti pfuti munadzo saka chinonetsa kuuraya munhu mumwe chete chaiye chii ipapo? Ndimi varume nhando imi! Tibvire kungogonera isu madzimai, zvino ini ndiri nani ndatombokuudzai zvamuri kutadza kuita."
Mupurisa nekushatirwa akabva ati kuna Kombi Driver, "Hande paPolice Station namai ava." Ivo ndokuti, "Asi wopenga nhai mwanangu? Izvozvo zvamatadza ndizvo zvaungade kuti ndinoudzawo vamwe vako pakamba. Kowadii kungonovaudza wega kuda vangaona zvokuita tikabuda munhamo iyi."
Kombi ichisvika pakamba mupurisa akabva angoti, "Amai vaendwe navo kwaOfficer-in-charge." Akabva atanga kutaura zvakangazvataurwa namai ava. Officer- in-charge uye akabva ati, "Amai zviri kutaurwa ichokwadi here?" Ivo vakati, "Mwanangu tanzwa chokwadi konewo mukuru wepano watadzawo kumuurayawo here munhu uyu?"
Zvikanzi, "Amai munechokwadi nezvamurikutaura here and huye munhu wamuri kutaura nezvake munomuziva here?" Zvikanzi, "Ndingatadza kuziva nyoka yakadaro kosaka wati ndinopenga here ini?" Zvikanzi,"Amai munofira mujere nezvamurikutaura izvi." Zvikanzi:"Mujere?? Ndosaka ndamboudza umwe wako kuti muri varume nhando nekuti kana uchiti munhu anetsa vanhu Zimbabwe ino yese ngaarambe ari mupenyu muchitadza kumuuraya wavakuti ndinofira mujere?"
Zvikanzi:"Amai ndava kudzokorora kechipiri... Ndati munhu wamurikutaura munomuziva here?"
Zvikanzi namai vaya: "Eheka ndinomuziva - ndinorevaka iye TONY BLAIR!!!!"


text:
ChiShona
ChiShona mutauro unobatanidza ndimi dzakawanda dzinotaurwa muZimbabwe, Botswana neMozambique. Mitauro inobatanidzwa ichinzi ChiShona inosanganisira: Karanga, Manyika, Zezuru, Korekore, Ndau, Budya nemimwewo.
Zvakadaro zvakafanira kuti tionesane kuti kune vamwe vatauri vasingafare kuti vanzi vari muboka remutauro weChiShona - ivava vanoona mitauro yavo semitauro yakazvimirira yoga isiri pasi peChiShona.
Bhuku renganonyorwa rekutanga rakanyorwa mugore ra1957 naSolomon Mutswairo rinonzi Feso.
Vanhu vakaronga kuti chiShona chive chinonyoreka ndiClement Doke naGeorge Glynn Fortune.
Kune kusa wirirana kwe ma nyorerwe e mutauro we chi Shona zvichibva pa kuti va tauri va zhinji vari ku tadza ku bvuma (recognise) kuvako kwe ma shoko (words) ma diki aka ita se kunge ano tevera aya;
ku, pa, ma, va, aka, zvichingo daro. Zvaka fanana ne kuvapo kwe mashoko anenge ; I, of, is, for pa chi Rungu. Se muenzaniso, paragraph yechi piri kubva ku musoro yai fanira ku nyorwa ichiti, " Zvaka daro zava fanira kuti ti wonesane kuti kune vamwe va tauri -"
Tika kwanisa ku nyora tichi dai zvino ita nyore kune vanoda ku nyora kana ku sika (create) ma program kana software kana ma app yeku turukira mu tauro wedu we chi Shona.


text:
WASHINGTON—
Varairidzi vachangopedza zvidzidzo zvavo zvehurairidzi paHillside Teachers’ College kuBulawayo vanosvika makumi mashanu vanoti vari kukundikana kuwana nzvimbo dzekudzidzisa mudunhu reMidlands ravakasarudza.
Varairidzi vatsva ava vanoti vakaenda kumahofisi ebazi rezvedzidzo mudunhu reMidlands vakazoendeswa kudunhu reGokwe South vachitarisira kuti vanonowana nzvimbo dzekudzidzisa.
Asi vanoti izvi hazvisi kuitika sezvo zvikoro zvavari kunzi vaende, zvichinzi hazvina nzvimbo, idzo vanoti dzakazara nevarairidzi vasina kudzidzira basa ravo.
Mumwe wevairidzi ava, uyo ati anoda kudaidzwa nerekuti VaTakunda Marozva, vanoti vave nefungidziro yekuti varairidzi vasina kudzidzira basa ava vanogona kunge vari kushandisa mari kuti varambe vari pazvikoro izvi, sezvo mutemo uchiti kana pawanikwa akadzidzira basa, asina kudzidzira basa anofanirwa kubva angosiya basa.
Varairidzi vatsva ava vanoti vakanyorera kumahofisi ebazi rezvedzidzo muGokwe South vachirizivisa nezvedambudziko ravo iri, asi havasati vapihwa mhinduro.
Mumwe ari mubazi rezvedzidzo asina kuda kudomwa nezita sezvo asingabvumidzwi kutaura nevatori venhau atiwo kuendeswa kwevarairidzi mumatunhu kwakarongeka zvikuru sezvo pavenenge vopedza zvidzidzo zvavo vachipiwa mukana wekusarudza matunhu avanenge vachida kunoshandira.
Atiwo zvikoro zvinenge zvichida varairidzi zvinogara zvakazivisa mahofisi avo mumatunhu ose paine nguva, izvo zvinozoita nyore kuendesa varairidzi vatsva ava sezvo bazi rezvedzidzo rinenge richiziva nechekare zvikoro zvinoda varairidzi.
Mushandi uyu, uyo ari muHarare, anoti hofisi yavo haisati yanzwa nezvedambudziko riri kuGokwe South iri.
Hurukuro naVaTakunda Marozva


text:
Kareya
Kareya kana chinongo (defect or weakness, blemish or flaw) zvinoreva kusakwana kusvika pane zvakatarwa kuti zvivepo pane chiri kushandwa kana kuburwa chichibva kugadzirwa.. Vanoshanda muhushangazhi vane pavanenge vakaronga kana kurangana kuti zvavanobura zvinofanira kusvika maererano nehusvinu huri kudiwa. Izvo zvinenge zvaburwa zvichitadza kusvika pane husvinu kana kuti kururama kwakatarwa, zvinonzi zvine kareya. Vamwe vatauri vanoti kadenda, kana kuti chinongo.
- Hembe yasonewa yakabuda isina kupenderwa kuzasi inenge ine kareya nokuti hembe yakarurama haifanirwe kusonwa ichisiyiwa isina kupenderwa.
- Chingwa chikabhekwa chobuda muhovhoni chakafonyoka chinenge chine kareya nokuti chingwa chakarurama hachifanirwe kunge chakafonyoka.
Vari muhushangazhi vanoda kuziva kuti pane zvavanenge vabura zvingani zvine kareya uye zvingani zvisvinu. Izvi vanoda kuziva nokuti zvine kareya zvinokwanisa kunge zvisingatengeseke, kana kuti zvinoda kushandwa zvakare kuti zvisvike pakuva zvisvinu zvinotengeseka. Imwe nguva zvinhu zvine kareya zvinenge zvashata zvokusvika pakuraswa.
Kudzokorora kushanda chinhu chamboshandwa kunotora nguva, simba, uye mari. Varidzi vehushangazhi havafare kunge vachirasikirwa nayo mari iyi.


text:
Mutevedzeri wemutungamiriri wenyika, Amai Joice Mujuru, vanoti havasi kugutsikana nemafiro akaita murume wavo.
Vachitaura nevatambi venhabvu yevanhukadzi – Mighty Warriors – avo vainge vaenda kunovabata mawoko, Amai Mujuru vakati moyo wavo unozogadzikana chete kana chokwadi chichinge chabuda pachena kuti chii chakaitika – kubva nenguva dzesere dzemanheru emusi uyu kusvika pakafira murume wavo mumoto.
Amai Mujuru vanoti dai pasina chakaitika, murume wavo angadai akakwanisa kutiza moto wakazomuuraya nepamahwindo emuimba yavo yekurara.
Vakatizve vachamirira kuona zvichabuda muongororo yemapurisa. Mapurisa anoti abvunzurudza vanhu vane chitsama pamusoro pekufa kwaVaMujuru.
Va Wilfred Mhanda mumwe wevaimbova varwiri vehondo yerusununguko, avo vakashanda namuchakabvu Solomon Mujuru ku Mozambique vasati vasungwa ivo nevamwe vavo vedare rechimurenga.
VaMhanda vanoti Amai Mujuru vaita zvakanaka kutaura kuti zvinhu hazvina kumira zvakanaka pamafiro akaita murume wavo.
Munyori mukuru we MDC yaVa Morgan Tsvangirai vati panofanira kuitwa ongororo yakakwana kuti chii chakauraya Va Mujuru. Kasi vakumbirawo ruregerero kuti mashoko avo pahwikendi akatorwa zvisizvo kuti vaiti Zanu-PF ndiyo yakauraya Va Mujuru.


text:
HARARE—
Mitauro yechivanhu, zvikuru mitauro yemarudzi madiki, inofanirwa kuchengetedzwa kuitira kuti mitauro iyi isaparare. Mashoko aya akabuda pamusangano wakaitwa neChipiri muHarare.
Vachitaura pamusangano wakarongwa nebazi rezvekudyidzana neveruzhinji pamuzinda weAmerica muZimbabwe, nyanzvi mururimi rweShona, uye vari mukuru wepepanhau repaindaneti re Chiringiro, Doctor Charlton Tsodzo, vakati mitauro yechivanhu inogona kuparara kana ikasasimudzirwa nenzira yakakwana.
VaTsodzo, avo vanova hama yemunyori ane mukurumbira munyika, VaThompson Tsodzo, vakati zviri kuitika pasi rose zvinoratidza kuti mimwe mitauro inogona kuparara ikasachengetedzwa zvine hudzamu.
VaTsodzo vakati chinosuwisa ndechekuti vanhu vakawanda vave kutarisira pasi mitauro yavo sezvo zvese zvavanoita vave kuzviita nenzira irinyore nemutauro weChirungu.
Vakatiwo izvi zvinoita kuti mutauro uparare zvichibva zvakonzerawo kuparara kwetsika nemagariro evanhu. Vakati kuti izvi zvisaitike, panodiwa matanho anotorwa okukuridzira mitauro pachitevedzerwa nzira yakaita sokuita mabhizimusi nemitauro iyoyi.
Vakatiwo mabasa akaita seiwaya ave kutoitwa nemakambani anosanganisira Microsoft.
Mumwe wevakapinda musangano uyu, Rudombo Tenga, akakuridzirawo vechidiki kuti vasarasike gwara nenyaya yokutevedzera chirungu uye vasanyare kutaura nemitauro yavo.
VaTsodzo vane sangano reMaendeleo iro rinoshanda nemapazi ehurumende mukunyora magwaro ehurumende kubva muChirungu vachiaisa mururimi rweShona.
Zimbabwe iri mukati mekugadzira bumbiro idzva remitemo yenyika, asi pane
kusawirirana mumapato ezvematongerwo enyika pakuti mitauro yechivanhu yemarudzi madiki kuti inge ichishandiswawo semitauro zviri pamutemo.


text:
Badza
Badza (hoe in English) mudziyo kana kuti turuzi rinoshandiswa kutimba, kuchera nekusakura. Badza rine mupinyi kana kuti mubato wakareba zviri pakati pe 0.5-1.0m; kune rimwe divi rebadza kunenge kune gwati resimbi rinopfekerwako rakachinjikana nemupinyi. Gwati resimbi iri ndiro rinotemeswa pasi kana kuchiitwa mabasa ekuchera, kutimba kana kusakura.
Mhando dzemapadza dinosanganisira: chikuruwo, chifengu.
Chikuruwo zvinoreva badza rasakara rapera gwati resimbi racho rinochera. Aka kanodanwa zvakare kuti: chimwango, kakuruwo kana kuti kaserima.
Tsika[chinja | edit source]
MuZimbabwe mune mazita emhuri ane chekuita nebadza anosanganisira: Badza, Nyabadza, Badzarigere, Chikuruwo, Serima.


text:
HARARE—
Kambani yembozhanhare yeEconet Wireless, ndiyo yave muridzi webanga reTN Bank mushure mekunge yatora zvikamu zvebhanga iri kubva kuna muzvinabhizimisi, VaTawanda Nyambirai.
Econet yanga iine zvikamu makumi mashanu nezvishanu kubva muzana zvehupfumi muTN Bank.
VaNyambirai vanoti vakabvumirana neEconet kuti itore zvikamu zvavo mubhanga iri uye ivo vachipihwa zvikamu zvehupfumi mukambani ye Econet umo vange vari sachagaro webhodhi rekambani iyi kwemakore gumi apfuura.
VaNyambirai vaudza vatori venhau kuti vakaita chimbvumirano ichi nemuridzi weEconet, VaStrive Taputaira Masiyiwa, pamusangano wavakaita muLondon kuBritain neChipiri.
VaNyambirai vanoti nekuda kwechibvumirano ichi, zvinoreva kuti vave kusiya chigaro chavo chekuve sachigaro mubhodhi reEconet Wireless Zimbabwe.
Asi VaNyambirai varamba kutaura kuti chikamu chavo muTN Bank change chakakura sei uye kuti vachapihwa chikamu chakadii muEconet Wireless vachiti izvi zvichaziviswa kana chibvumirano chavo chanyoreswa nebhanga guru reReserve Bank of Zimbabwe, Securities Commission pamwe neZimbabwe Stock Exchange sezvinodiwa nemutemo.
Mukuru wekambani yeEconet Wireless , VaCraig Fizgerald, vanoti zvichitevera kusiya chigaro kwaitwa naVaNyambirai, kambani yavo yadoma VaJames Myers kuti vabate chinzvimbo chasachigaro webhodhi reEconet Wireless.
VaMyers, avo vanova chizvarwa chekuAmerica, vakambove mutevedzeri wemutungamiri wekambani yezvekufambiswa kwemashoko muAmerica, yeSouth Western Bell, iyo yava kunzi AT&T.
Bhanga reTN rakatangwa naVaNyambirai makore mashoma apfuura uye nderimwe remabhanga emuZimbabwe akanzi negurukota rezvemari, VaTendai Biti, ari kuita zvakanaka chose mubhizinesi remari.
Kambani yeEconet Wireless yange ichitenga zvikamu zvebhanga iri zvishoma nezvishoma kudzamara chibvumirano chayaita naVaNyambirai chekuti ichitora zvikamu zvese mubhanga iri chaitwa.
Dzimwe nyanzvi munyaya dzezvehupfumi dzinoti VaNyambirai, avo vanova zvakare gweta raVaMasiyiwa, dzinoti kubuda kwaita VaNyambira mubhodhi reEconet Wireless Zimbabwe, hakurevi kuti vatorerwa hupfumi hwavo muTN Bank neEconet Wireless, asi kuti vashandisa hupfumi hwavo muTN Bank kuti vatenge masheya muEconet Wireless kuitira kuti vave mumwe wevaridzi veEconet Wireless Global.
Mumashoko avo kuvatori venhau, vakavamba Econet Wireless, VaMasiyiwa vati VaNyambirai vaita basa rinoremekedzwa zvikuru. Vati vakatungamira chikwata chemagweta chakarwisa kuti kambani yavo ipihwe rezenisi, uye vakatungamira kukura kwebhizinesi ravo kubva pavakabuda muZimbabwe makore gumi nemaviri apfuura.
VaMasiyiwa vati vanotarisira kushanda naVaNyambirai vari pedyo pedyo navo muzvinzvimbo zvitsva zvavachavapa.


text:
Tsazahusiku
Muchidzidzo cheTaranyika (Geography), mazuva eTsazahusiku anoitika March 20-21 neSeptember 20-21. Pamazuva aya Denderedzwa reChiedza rinocheka North pole neSouth pole - mativi ose eAkiso anenge ari hhambwe dzakafanana kubva kuzuva - hapana divi rinenge riri pedyo nezuva kudarika rimwe. Zvakare hapana divi reAkiso rinenge rakanongedza kune zuva. Pam
- Bulleted list item
azuva aya nzvimbo dzose dziri panyika dzinowana husiku hwakaenzana, hwakareba 12 maawa - saka mazuva aya achinzi Tsazahusiku- equinox.
Kubva pana March 20-21, nguva yechiedza inoenda ichireba kuhafu yekuMaodzanyemba - kutanga kwenguva yeChirimo (spring) kunzvimbo dziri kuMaodzanyemba kweMutsazanisi. Kunzvimbo dziri kuChamhembe, nguva yechiedza inenge ichiderera, kutanga kwenguva yeMatsutso (autumn) kunzvimbo idzi.
Kubva pana Sep 20-21, nguva yechiedza inoenda ichiderera kuhafu yekuMaodzanyemba - iyi inguva yemwaka we[[Matsutso] (autumn) kunzvimbo dziri ku[[Maodzanyemba kweMutsazanisi. Kunzvimbo dziri kuChamhembe, nguva yechiedza inenge ichireba, nguva yemwaka weChirimo kunzvimbo idzi.
Chivakamberi chekuti Tsaza- chiri pamberi peshoko rokuti tsazahusiku chinodudza kuti zvinhu zvakataurwa kumashure kwacho zvakaenzana. Vara rokuti Tsaza- rinofanana nerokuti equi- rinoshandiswa kuEnglish pamberi pemashoko anoti: equilateral, equidistant, equiangular.


text:
Mwedzi (Mwaka)
Mwedzi chimwe chezvikamu gumi nezviviri zvenguva zvinoumba gore. Gore rinotanga mumwedzi waNdira richipera mumwedzi waZvita.
Contents
Mwedzi yeGore muChiShona[chinja | edit source]
Zvinyogwa zviri pano zvakanyogwa sedudziro muChiShona yemashoko akanyogwa muChiRungu mugwaro iri remudandira (ndakariverenga muna Nyamavhuvhu 19, 2012) raVaSolomon Murungu.
Ndira (January)[chinja | edit source]
Mwedzi waNdira ndiwo mwedzi wokutanga wegore. Zita remwedzi uyu rakabva paizwi rinoreva zvipembenene zvinonzi zvindira (black beetle). Nokudaro mwedzi waNdira unonzi "mwedzi wendira".
Kukadzi (February)[chinja | edit source]
Kukadzi mwedzi wechipiri wegore.
Kurume (March)[chinja | edit source]
Kurume mwedzi wechitatu wegore.
Kubvumbi (April)[chinja | edit source]
Mwedzi waKubvumbi mwedzi wemvura inonaya. MuZimbabwe mvura painonaya inonaya yakawanda munguva diki-diki uye iine mabhanan'ana. Mvura inozongonaya zvokusasa kana mwaka wekunaya wave kundopera mumwedzi waKubvumbi. Kubvumbi zvoreva kunaya kwemvura kunoitika zvinyoro-nyoro ichi sasa.
Chivabvu (May)[chinja | edit source]
Mwedzi uyu wakanzi Chivabvu nokuti ndiwo mwedzi wokupedzirisira kwemwaka wezhizha uri mwedzi unowanikwa chibagwe chokugocha chokupedzisira.
Rimwe zita remwedzi weChivabvu rinoshandiswa nevamwe vatauri veChiVanhu ndiBandwe.
Chikumi (June)[chinja | edit source]
Chikumi mwedzi wechitanhatu wegore. Uyu ndiwo mwedzi uripakati pegore.
Chikunguru (July)[chinja | edit source]
Mwedzi uyu wakanzi Chikunguru nokuti ndiyo nguva inoibva muchero unonzi nhunguru. Hutsvuku hwenhunguru hunoendera nemashizha matsva emiti wemusasa newemutondo, izvi zvichiita kuti ruvara rwehutsvuku ruve rwakatandira nenyika.
Nyamavhuvhu (August)[chinja | edit source]
Mwedzi waNyamavhuvhu mwedzi wekuvhuvhuta kwemhepo zvichibva pakuti mwedzi uyu ndiyo kuva inoita mhepo yakasimba kudairika mwedzi yese.
Gunyana (September)[chinja | edit source]
Gunyana mwedzi wechipfumbamwe wegore unouya pamberi paNyamavhuvhu, uchiteverwa naGumiguru. Mvura yeGukurahundi inonaya mumwedzi waGunyana.
Mwedzi waGunyana ndivo mwedzi wenguva yokuzorora kukohwa zvese nekurima, iri nguva yekunyatsopeta makumbo, vanhu vakafunya, vakagara zvavo vachitandara mushure mokupedza kukohwa mwedzi yapfuura uyewo nguva yokurima ichiri kure mumwedzi inotevera.
Gumiguru (October)[chinja | edit source]
Mwedzi waGumiguru ndiwo mwedzi wegumi pamwedzi yegore.
Mbudzi (November)[chinja | edit source]
Mwedzi waMbudzi ndiwo mwedzi apo mbudzi zhinji padzinobereka kana kuti padzinotarisira kubereka mbudzana. VaWilbert Sadomba, apo vainyora mugwaro rakanyogwa muChiRungu rinonzi "Using Taboos and Proverbs as Oral Archives of Indigenous Knowledge", vakanyatsogona kutsetsenura kududzira mwedzi waMbudzi nemashoko anotevera:
"Vanhukadzi vaonekwa sokunge vane hutsvene nechiremerera zvinofanana nezvinopiwa sikanyika nokuti vakapiwa chipo chekuzvara, chesikarudzi. Izvi zvinoratidzwa muzvivakahunhu nezvinoereswa mumagariro evanhu veChiShona. Mwedzi weMbudzi ndewenguva apo zvisikwa zvese zvinomera muvhu nezvinofamba zvinobereka vana vazvo, kutangisa vupenyu vutswa mushure mokunaya kwemvura. Nokuti zvokudya zvinenge zvakawanda uye zvichiwanikwa zviri nyore, mhuka dzose dzinodya zvinomera muvhu ndipo pazvinobereka vana. Mwedzi weMbudzi inguva iyo mhuka dzese dzinonyanyisa kuita vana, kusika upenyu hutsva. VeChivanhu pavakaona izvi vakasunga chiga chokuti kuroorana pakati pavo chive chinhu chinoera mumwedzi weMbudzi. Izvi vaiitira kuti vanhu vasauraya mbudzi dzinembudzana mudumbu dzisati dzazvagwa vachida usavi hwevanhu vanoungana pamakungano ekuroorana. Zvainzi vanoroorana mumwedzi weMbudzi vachawigwa nenhamo yokuva vacharambana zvisina tsarukano kana kuwigwa nenhamo yokushaya chibereko nevana mumba." ~ VaWilbert Sadomba (dudziro iyi yakanyogwa naKuda Rukanda apo achibetsera kunyora gwaro rino iri.)
Mashoko aya idudziro yemashoko akanyogwa naVaSadomba eChiRungu anotevera:
"Women are regarded with the sanctity of nature because they possess power of regeneration through their fecundity. This is reflected in a number of values, beliefs and taboos. November is known as Mwedzi wembudzi, the month of the goat. November marks the period of regeneration of both, flora and fauna following the first rains. With abundance of food, herbivores of all kinds start to reproduce and November is the peak period for this process of regeneration. This observation led to the development of the taboo that forbids marriage during the month of November. The taboo was developed to avoid accidental killing of pregnant animals for marriage or other ceremonies. The punishment suffered by people who marry in November is unreasonable breakdown of the marriage or some such calamity as failure to have children." ~ VaWilbert Sadomba, mugwaro rinonzi "Using Taboos and Proverbs as Oral Archives of Indigenous Knowledge"
Zvita (December)[chinja | edit source]
Zvita ishoko rinobva pakuti "mazviita zvakanaka" vadzimu vedu kuti chengeta gore rose. Nokudaro, mwedzi waZvita mwedzi mwedzi wekurangarira nokutenda madzitateguru, ivo vari vadzimu vedu. Zviitwa zvese zvinoera mumwedzi weMbudzi zvigona kuti zvichiitwa mumwedzi waZvita. Vanoroorana vagona kuchiroorana havo. Mbudzi nedzimwe mhuka dzinogona kuchiuraigwa vusavi zvino pamakungano emaroora. Vanhu vagonazvavo kuchiita ungano dzekupira kuvadzimu kana kugadzira vafi. Zvese izvi zvinochiitwa mukufara nokupemberera.


text:
Mwedzi (mutumbi)
Mwedzi (moon) mutumbi uri muchadenga unopoterera Earth kamwe pamazuva makumi maviri nemanomwe (28). Mwedzi une boterekwa rinopoterera Rinopasi uchiita dendera rimwe (1) pamazuva 28.
Nhevedzwa dzeMwedzi[chinja | edit source]
Jenaguru - (Full Moon) izvi zvinoreva mazuva apo mwedzi unenge uchiwonekwa ose. Iyi ndiyo nguva yaitambwa jiti.
Jedzana - (New Moon) aya ndiwo mazuva apo mwedzi unenge uri mudiki. Vakare vaitenda kuti mvura inonaya pajedzana remwedzi. Vamwe vatauri vanoti njedzana.
Mhindo - aya mazuva gumi okupedzesera panhevedzwa dzemwedzi. Mwedzi waenda kumhindo: the moon is waning.
- Mwedzi wagara - new moon.
Kudzikatidzwa kwemwedzi (eclipse of the moon) zvinoreva kuvhariridzwa kwemwedzi kunoitika kana zuva, Rinopasi, nemwedzi zvanangana zviri pamutsetse wakati twasa; apa Rinopasi rinenge riri pakati pezuva nemwedzi. Chinoitika ndechekuti mwedzi unenge usisa tambire chiedza chinobva kuzuva, chinova icho chinoonekwa sechadzera pakupenya kwemwedzi manheru. Kana zvadaro mwedzi unoenda murima kwechinguvana, kusvika mitumbi mitatu iyi yapesana pasisina kuvharidzirwa kwechiedza chinobva kuzuva chinoita chadzera chinopenyesa mwedzi.


text:
Zvinoshandiswa kuchengetedza
Zvinoshandiswa kuchengetedza (security devices) kana gumbapamwe rezvinoshandiswa kuchengetedza zvinotumira mashoko ekuti unokwanisa kuona kana kuti kunzwa chinochengetedza chinokwanisa kukuzivisa kuti pane chaitika kana kuti zvichangoitika. Zvinoshandiswa zvinosanganisira sairini (siren).
Semuenzaniso zvinoshandiswa kuchengetedza zvinotevera zvinoti:
- Chenjedzo pambavha (burglar alarms) yakagadzirirwa kuzivisa kana kusvinudza asvika panharaunda yakachengetedzwa. Izvi zvinoitika muchinyararire kutumira mashoko kune mapurisa kana varindi. Vanoziviswa pasina uzivi hwembavha, zvichiwedzera mukana wekubata mbavha.
- Chiringazuva chevarindi (alarm clocks) inosvinudza munguva dzose dzaunenge wakasarudza. Mugumbapamwe rekuchengetedza chiringazuva chevarindi chinozivisa kana zvaunenge wakanzi uite ukasazviita inozivisa.
- Chenjedzo nedziviriro (safety alarms) inorira kana pane chakaipa chaitika. Chenjedzo nedziviro dzinonyanya paruzhinji:
- sairini kana pachinge paita mafashamu emvura nemoto unoparadza nharaunda
- chenjedzo yemoto mukati mechivakwa zvinoiudza kuti moto watsva. Izvi zvinowanzova nepazvinosvikira unyanzvi wezvinoitika.
- chenjedzo yeutsi mukati mechivakwa
- chenjedzo yekuchengetedza motokari
Pachishona vanoridza ngoma kana kuridza hwamanda kuzivisa vari kure kana kwaita moto kana vavengi kana zvimwewo zvaitika.


text:
Mhou (shiri)
Shiri inonzi Mhou ishiri inowanikwa muziwumbe reAfrica isingakwanise kubhururuka. Shiri iyi yakakura zvokudarika kureba kwemunhu; inoreba zvokusvika 1.7-2.3m kana yakamira. Mhou inozivikanwa nokuva nemakumbo marefu nemutsipa murefu.
Magariro eMhou[chinja | edit source]
Mhou dzinodya zvinomera muvhu, mashizha nemichero. Dzinodyawo mhuka dzisina muzongoza. Mhou dzinogara mumapoka ane shiri dzinobva pashanu kusvika pamakumi mashanu (5-50). Kana mhou yayingirwa nechikara inohwarara pasi kana kuti inotiza. Kana ichinge yasvitswa pakamanika inorwisa ichikava nemakumbo ayo ane simba samare.
Nguva dzekunge mikono ichitanda nzvari dzinosiyana nenzvimbo; asi mikono inochengera nzvimbo dzayo ichichengera nzvari dzingava mbiri kusvika sere (2-7).
Kupfuyiwa[chinja | edit source]
Mhou dzinopfuyiwa munyika dzakawanda Pasirose; minhenga yadzo ichishandiswa kushongedza mudzimba uye semitsvairo yekupumha guruva pamidziyo. Matehwe adzo anoshandiswa kugadzira mabhegi nemabhande uye nyama yadzo inotengeswa ichidyiwa. Nyama yemhou yakatsvuka seyemhuka dzemusango uye ine kunhuwirira kwayo kunokwezva moyo.


text:
Nhoroondo
Nhoroondo (History in English) kunyorwa pasi nekutaurwa kwezviitiko zvakakosha zvakaitika mudunhu , nyika kana Pasirose. Nhoroondo yakakosha kurangarira kuti vanhu vazive:
- Kwavakabva uye kwakabva madzitateguru avo,
- Zviitiko nevanhu vakakosha vakaumba rudzi rwavo,
- Zvisungo zvakakosha kuchengetedza zvakasungwa nerudzi rwavo nemamwe marudzi kana dzimwe nyika.
Kunyorwa kwenhoroondo enyika chinhu chakakosha asiwo chinogona kuva nemakaktanwa nokuti avo vanonyora vanokwanisa kuva nedivi ravanorerekera. Kazhinji pane pane mapoka evanhu vanoita rondedzero yenhoroondo inoteererwa yogonyorwa pasi, zvinotaurwa nevamwe zvichisiiwa. Izvi zvisingarevi kuti zvasiyiwa hazvina kukosha kana kuti hazvina basa. Mukunyorwa kwenhoroondo zvinodaro kuti vanhu vanotevera ndivo vanonzwikwa kunyanya:
- Vakakunda pahondo
- Vakatungamira kusunungurwa kwerudzi kana nyika.
- Vari kutonga panguva iyoyo.
- Vane mari vakapfuma vanokwanisa kudhindisa zvinyorwa mumapepanhau kana mabhuku.
- Uye mukunyorwa kwenhoroondo dzimwe nyaya dzakakosha dzinosara.
- Avo vakatungamira hazvirevi kuti vakanatsa pane zvose; imwe nguva zvakaipa zvevatungamiri hazvinyorwa pasi.
Nhoroondo ye Zimbabwe[chinja | edit source]
Zvimwe zvakakosha kurangarira munhoroondo ye Zimbabwe ndezvizvi:


text:
Hwiriro
Muchidzidzo fundoyetsimba, hwiriro (Frequency) - iri izwi rinotaura huwandu hwechiitiko chinodzokorora, kuti chiri kuitika kangani kuchiverengwa pachiyero chenguva. Hwiriro hunopimwa nechiyero chinonzi Hertz unove mupimo unoreva kuti chiitiko chiri kuitika kamwe pa sekondi imwe. Chititiko chinoverengwa chichitangira nokuperera panvzimbo imwe kureva kuti kana chapera kuitika panenge pave nokudzokera panzvimbo pavambwa kuverengwa.
Kurerutsa Mutauro[chinja | edit source]
- Magetsi emuZimbabwe ane hwiriro hwe 60 hertz.
- Ruwoko rwunotaridza masekondi pachiringazuva rwune hwiriro hwe 60 pamineti hour imwe.
- Injini yemotokari ine hwiriro hwunodarika 2000 dendera pamineti.
Tsika[chinja | edit source]
- Anohwiriro raura maakambobata hove - apa kureva kudzokorora kuraura maakambobata hove.


text:
HARARE—
Kambani yembozhanhare, yeEconet Wireless, yabatana neChitatu nebhanga reCommercial Bank of Zimbabwe, CBZ, pachirongwa chayo chekutumira mari pachishandiswa mbozhanhare, che Eco cash
.
Izvo zvichaita kuti vanhu vanoshandisa bhanga iri vakwanise kutora mari kana kubhadhara mabhiri avo kana kutambira mihoro yavo vachishandisa mbozhanhare vasina kana kuisa gumbo ravo mubhanga.
Econet inoti izvi zvichicharerutsira veruzhinji sezvo vanenge vave kukwanisa kutumira mari, kuendesa mari kubhanga kana kuita zvese zvavanoda vasina kuenda kubhanga kana kuzvitoro nedzimwe zvimbo dzange dzakatarwa neEconet.
Mukuru weEconet Services, VaDarlington Mandivenga, vanoti chirongwa ichi chichapedza matambudziko ekumira mumitsetse.
Mukuru wekambani yeEconet , VaDouglas Mboweni, vati chirongwa ichi chakanaka chose uye avo vane mbozhanhare dzinokwanisa kufona kubva kune dzimwe nyika kana kuti dzinenge dziri pa roaming
vanokwanisawo kutumira mari kubva kunzvimbi idzi.
VaMboweni vati kunyange hazvo vatanga neCBZ, vanoda kuti mabhanga ese apinde muchirongwa ichi kuitira kuti vanhu vese munyika vakawanise kushandisa mukana uyu.
VaCollin Chimutsa, avo vange vakamirira mukuru weCBZ Holdings, VaJohn Mangudya, vatenda mushandirapamwe wavo neEconet vachiti uchaita kuti bhanga ravo rikwanise kusvika kune vanhu vakawanda munzvimbo zhinji munyika.


text:
Rwanda
Rwanda inyika yakakomberedzwa nedzimwe yakatambarara kubva nechepakati kuenda kumabvazuva kweAfrica uye iri kuzasi kwemuenzanisi nemadhigirii mashomane. Rwanda yakaganhurana neyika dzinoti: Uganda, Tanzania, Burundi neDemocratic Republic of the Congo. Rwanda iri muDunhu reNyanza Huru dzeAfrica. Rwanda iri pakakwirira, murutaranyika rwayo munowanikwa makomo ari kumadokero nesavanna kumabvazuva; uye ine madziva mazhinji akapararira nenyika. Mwaka yeko inoenderana nesubtropical ichiwana mwaka miviri yekunaya kwemvura nemwaka yekuwoma miviri zvakare.


text:
WASHINGTON—
Sangano reCrisis in Zimbabwe Coalition rinoti riri kutumira nhumwa kuMozambique nekuTanzania nechinangwa chekukurudzira nyika mbiri idzi kuti dzione kuti muZimbabwe maitwa shanduko pasati paitwa sarudzo dziri kutarisirwa gore rinouya.
Mutungamiri weMozambique, VaArmando Guebuza, ndivo sachigaro weSADC uye VaJakaya Kikwete veTanzania ndivo sachigaro weSADC Troika. SADC inoti vaviri ava vachiri vakamirira kunzwa kubva kuna mutongi gava weSADC pagakava remuZimbabwe, VaJacob Zuma, vanova mutungamiri weSouth Africa kuti votora danho ripi.
Chipangamazano chaVaZuma, Muzvare Lindiwe Zulu, vanoti vari kumirirawo kunzwa kubva kumapato emuZimbabwe kuti votora gwara ripi.
Mapato ose ari muhurumende yemubatanidzwa atotanga kuita gadziriro yesarudzo zvakasimba asi zvinhu zvinoda kugadziriswa kuti paitwe sarudzo dzakachena hazvisati zvapera.
Nyaya yemhirizhonga nekusungwa sungwa kwevanhu, kuvandudza mitemo inobata sarudzo, mitemo ine haudzvanyiriri yakaita sePublic Order and Security Act, (POSA) ne Access to Information and Protection of Privacy Act, (AIPPA), ndizvo zvimwe zvezvinhu zviri kunzi zvinofanira kuti zvigadziriswe pasati paitwa sarudzo.
Asi mapato ezvematongerwo enyika haasi kumira mugadziriro yawo yesarudzo.
Matunhu mazhinji eZanu-PF atozivisa kuti mutungamiri webato iri, VaRobert Mugabe, ndivo vachamirira bato musarudzo dzemutungamiri wenyika.
MDC inotungamirwa naVaMorgan Tsvangirai inoti ichaita sarudzo dzekutsvaga vachamirira bato muna Zvita. MDC inotungamirwa naVaWelshman Ncube haisati yave nezuva rekutsvaga vachaimirira.
Mukuru eCrisis in Zimbabwe Coalition, VaMcdonald Lewanika, vanoti SADC ndiyo ingatobatsira Zimbabwe kuitira kuti zvinhu zvifambiswe negwara kwaro.
Hurukuro naVaMacdonald Lewanika


text:
Muchato
Muchato chiitiko chekunge murume nemukadzi vari kuroorana vachiita mhiko dzavo dzokugara vose. kazhinji kuitwa kwemhiko kunoteverwa nemhemberero apo vanhu vakakokwa vanenge vofara pamwe nevachati.
Muchato unokwanisa kuitirwa muKereke kana kuitirwa mudare raMudzviti. Vanochata vanowanza kunge vaine vafakazi vanopupura kuti vaona muchato uwu vachiisa runyoro rwavo pagwaro remuchato. Mukadzi anenge achichata anonzi mwenga, murume anenge achichata anonzi sakuwana kana kuti zenda - saka vachati vanenge vari zenda nomwenga.
MuZimbabwe nekune dzimwe nyika nhau yekuroorana inoperera pamberi pemhuri nevabereki pasina kuenda kunochata kuKereke kana kuhurumemnde. MuZimbabwe murume anenge aripa roora paanozopiwa mukadzi natezvara. Kunyika dzevarungu mukuwasha anopiwa mukadzi asina roora raaripa. Kune dzimwe nyika mukadzi ndiye anoripa mari achitora mururme kuti ave wake; iyi tsika inowanikwa kuIndia.


text:
Jende
Jende - machende (muruzhinji), masvada. inhengo yemurume inowanikwa pasi pemboro pakati pemakumbo yakarembera. Machende anongogara ari maviri.
Machende ndiwo anogadzira hurume. Kana pasina machende munhu kana mhuka haikwanise kuberekesa.
Machende ndiwo aya anonzi muchirungu ma testicles; uye maari ndimo munogadzirwa mbeu yehubaba, unonzi uronyo kana kuti maronyo. Machende anozivikanwawo nezita rekuti makandi asi vamwe vanowanzomati matomatisi kana kuti mabhora. Murume umwe neumwe unenge ane machende maviri, asi kune varume vashoma vane jende rimwe.
Machende anogadzirawo chidenhi chinonzi testosterone chinodenha kuyaruka kwemukomana kuti ave nechimiro chemurume.
Svada (scrotum) zvinoreva chibhegi chinoonekwa kunze chinotakura nhengo iyoyi yehurume.
Kana jende riri rimwe rinonzi Jendekufa. Kana ukaita rimwe hombe kamwe kari kadiki unonzi une jendekufa zvakare.
..


text:
South Africa
South Africa inyika iri muAfrica.
South Africa inotungamirirwa navaJacob Zuma vebato reANC. Guta guru remunyika iyi rinonzi Pretoria. Zvakadaro hazvo, VaZuma havagari muguta iri sezvinoitwa naVaMugabe vemuZimbabwe vavakaganhurana navo. VaZuma vanogara muJoburg, munzvimbo inonzi Sandton. South Africa senyika ine mitauro nemarudzi akawanda zvikuru. Mitauro inosanganisira ChiXhosa,ChiZulu, ChiPeri, ChiNdebele,ChiTswana,ChiVhenda, Chirungu, ChiAfrikana, ChiFurenji nemimwe yakawanda. Chinondifadza ini semunyori nemupepeti wechinyorwa chino ndechekuti, nyika iyi inobvumidza zvizvarwa zvayo kushandisa zvakakwana mitauro yavo. Marodhi, nzvimbo, migwagwa mizhinji yakanyorwa nemitauro yevanhu ava.


text:
WASHINGTON—
Masangano maviri anozviti madzisahwira kwemakore gumi nemaviri, adirana majecha mumaziso zvekuti pave nekusawirirana kusati kwamboitika munhoroondo dzemasangano aya.
Kukandirana makobvu nematete pakati pebato reMDC inotungamirwa naVaMorgan Tsvangirai, nesangano rinorwira kuti munyika muve nebumbiro idzva remitemo yenyika rinobva muvanhu kwete muhurumende, reNational Constitutional Assembly, NCA, kunonzi kwakakonzerwa nemashoko anonzi akataurwa nasachigaro weNCA, Professor Lovemore Madhuku, mubepanhau reSunday Mail.
VeMDC vari kuona mashoko aya seanozvidza VaTsvangirai.
Vachitaura nebepanhau reSunday Mail pamusoro pebumbiro idzva remitemo yenyika riri kunyorwa, VaMadhuku vanonzi vakashoropodza VaTsvangirai vachiti vasapomere mutungamiri wenyika, VaRobert Mugabe, mhosva yekunonotsa kupedzwa kwegwaro remitemo sezvo vatungamiri vemapato ose ari muhurumende, vaine chekuita nekunonoka uku.
VaMadhuku vanonzi vakati VaTsvangirai vakaratidza kuita sechana chidiki zvichitevera kusawirirana kwavepo pabumbiro iri.
NeChitatu MDC-T yakaburitsa gwaro rekushoropodza mashoko aVaMadhuku aya.
Mutauriri weMDC T VaDouglas Mwonzora, vaudza Studio7 kuti bato ravo harirambe kushoropodzwa, asi vati uku hakuchisiri kushoropodza asi kuti kwave kutuka mutungamiri webato ravo.
Asi sangano reNCA raburitsawo gwaro richishorawo zvikuru mashoko eMDC T aya, richiti bato iri harifanirwi kupedza nguva yaro richinetsana neNCA richitadza kugadzirisa matambudziko arakatarisana nawo akaita sekurwisana kwenhengo dzaro, huwori pamwe nekudzikira kwerutsigiro rwaro.
NCA yati inoshora gwaro rebumbiro reCOPAC nekuti rinokudza hurumende, izvo zvinozopa kuti mari yakawanda ishandiswe mukubhadhara makurukota ehurumende.
Yatiwo nhengo dzeparamende dziri kuwedzerwa nebumbiro idzva kubva pamazana maviri negumi, kusvika pamazana maviri nemakumi matanhatu.
NCA yashorawo kuti gwaro rebumbiro idzva haribvise masimba ehurumende mukutongwa kwematunhu, uye vanhu vari kunze kwenyika havakwanise kuvhota.
Mutauriri weNCA, VaMadock Chivasa, vati Professor Madhuku vakataura semwana weZimbabwe ane kodzero yake yekutaura zvaanoda.
Hurukuro naVaDouglas Mwonzora
Hurukuro naVaMadock Chivasa


text:
MDC
Ibato rematongerwe enyika riri munyika yeZimbabwe. Parizvino bato iri inotungamirirwa na Va Morgan Tsvangirai, uye nderimwe ramapato matatu ari muhurumende yemubatanidzwa iri kutungamirirwa naBaba Robert Mugabe. Bato reMDC rakavambwa mugore ra1998 uye varume vana vakatungamirira kuvamba bato iri vanoti Learnmore Jongwe, Tafadzwa Musekiwa, Morgan Tsvangirai na Job Sikhala. Sikhala wakakurira kwaKangera muZaka. Jongwe wakazofa uye Sikhala wakamboinda kwaMutambara asi wakazodzingwa zvachose. Tiri kuverenga isu mumapepanhau kuti Sikhala wakazofoma yakewo inonzi MDC-99.


text:
Jecha
Jecha (sand in English) imhando yevhu inowanikwa zvikurusei murwizi kana kumahombekombe egungwa. Jecha rine tsanga hombe pane dzimwe mhando dzevhu zvokuti jecha rinotendera mvura kumimina zviri nyore. Nekudaro jecha rinoshandiswa kubvisa tsvina yemagodo kubva mumvura inenge ichicheneswa kuti ive inonwiwa nevanhu.
Jecha rinobva pamatombo akasiyana, saka zvakagadzira jecha zvinosiyana zvichienderana nokuti matombo enzvimbo iyoyo akagadzirwa nemuchegwa wakaita sei. Muchegwa unowanikwa mujecha zhinji unonzi silica.
Zvinoshandiswa Jecha[chinja | edit source]
- Jecha rinoshandiswa kuvaka richisanganiswa nesamende.
- Jecha rinochengetwa mudzimba kuitira kudzima moto.


text:
Mboro
Mboro inhengo yemuviri wemunhu rume. Mboro inoshandiswa kurasa mvura dzemumuviri, nekusika rudzi. Dzimwe mboro dzinobviswa ganda remberi. Kubviswa kweganda uku kunonzi kuchecheudzwa, uye mboro isina ganda remberi inonzi shondo. Vanhu vakadzingiswa vane mikana yakati shomekei yekubata zvirwere zvepabonde nekuda kwekuti rukanda rwepamusoro pemboro runenge rwakati omararei zvinoita kuti utachiona hwezvirwere hunetseke kupinda mumuviri.
Mupimo[chinja | edit source]
Nzira inoshandiswa nevarungu inowanzo konzera kuti mboro itadze kumira, inopedzesera yava kungorembera. Dziya dzatinoona mumafirimu emapono dzinenge dziri doko asi kuti panogadzirwa firimu vanoita kuti firimu riratidze kunge hombe. mamwewo mafirimu anoshandisa mboro dzezvimiti kana kuti silicon dzinenge dzaka pfekerwa pamusoro pemboro kuti iratidze kunge hombe.
Kumira[chinja | edit source]
Mboro ine tsinga dzakawanda dzinofambwa neropa izvi zvinoita kuti iomarare sechimuti yakamira kuti twi kana murume achinzwa kuda kusvira mukadzi nekuti moyo unenge wave kuendesa ropa rakawanda kumboro. Kana mboro ichinge yamira pfungwa dzemurume hadzinyatsoshanda zvakanaka.
Hurefu hwemboro[chinja | edit source]
Wongororo dzakaitwa kuchipimwa hurefu hwemboro dzakabuda dzichitaura zvakasiyana.
- Imwe wongororo yakapima mboro dzakamira kuAmerica yakawana hurefu hunoita 12.9cm chipakati; kunonzi wongororo iyi yaitarisa varume vemarudzi neganda rakasiyana.
- Imwewo wongororo yakapima dzisina kumira yakawana dzakareba 10.2cm chipakati, nekufuta 3.2cm zvichireva kuti tambo inopoterera 10.1cm. Pakazopimwa dzamira dzakanga dzareba 15.2cm, dzakafuta 3.8cm zvichireva kuti pimamuganhu yakanga yave 11.9cm kupoterera.
Vakaita wongororo idzi kunonzi vaida kubatsira "varwere" vanonetseka nenhau dzekumira kwemboro uye ave vanotsvaka kuti dziwedzerwe kukura kuZimbabwe.


text:
HARARE—
Masachigaro emasangano evapepeti venhau muAfrica ari muZimbabwe kuzosimbisa hukama nesangano ravapepeti venhau vemuno reZimbabwe National Editors Forum pamwe nekuona gadziriro dzemusangano weUnited Nations World Tourism Organisation General Assembly uyo uchaitirwa kuVictoria Falls muZimbabwe nekuLivingtone kuZambia gore rino.
Sachigaro weZimbabwe National Editors Forum, VaBrian Mangwende, vaudza Studio7 kuti vakaronga rwendo rwemasachigaro aya rwemazuva maviri kuti azodzidza nezviri kuitika munyika pamwe nematambudzika akatarisana nevatori venhau pamwe nemakambani avanoshandira munyika.
VaMangwende vanoti apo vachange vari munyika, vapepeti ava vachasangana nemasangano anoshanda nevavatori venhau akaita seZimbabwe Union of Journalists, Media Instutute of Southern Africa-Zimbabwe chapter, Voluntary Media Council of Zimbabwe nemamwe vachizeya mashandiro pamwe nezvinonetsa vatapi venhau muZimbabwe.
Vanotarisirwawo kushanya mumapepanhau ese nedzinhepfenyuro dzese pamwe nekusangana nemakurukota ehurumende ane chitsama.
VaMangwende vanoti zvinhu hazvina kunyatsomira zvakanaka panyaya dzekutora nekuburitswa kwenhau sezvo pachine mitemo inombunyikidza vatapi venhau.
Vapepeti vauya vanosanganisira Mondi Mamakhanya veSouth Africa Editors Forum, VaJovial Rantao veSouthern Africa Editors Forum, anoona nezvekufambiswa kwemabasa muAfrican Editors Forum, Moumina Cheriff Sy wekuBurkina Faso, vanoona nezvekufambiswa kwebasa muSouthern African Editors Forum, Elizabeth Kalambo Mule wekuNambia naMpho Dibeela wekuBotswana.
Mumashoko avo ekupera kwegore rapera, munyori mukuru wesangano reZimbabwe Union of Journalists, VaFoster Dongozi, vakati sangano ravo harisi kufara nekuti vatapi venhau vari kuramba vachishungurudzwa nemapurisa pamwe nevezvematongerwo enyika.
VaDongozi vanoti sangano ravo rinotarisira kuti gore rino richange rakaoma nekuda kwesarudzo dziri kutarisirwa kuitwa.
Zimbabwe ndeimwe yenyika dzinozivikanwa nekumbunyikidza vatori venhau pasi rese uye kunyange hazvo hurumende yemubatanidzwa yainge yazvipira kubvisa kana kuvandudza mitemo yemashandiro evatori venhau, haisati yaita izvi.


text:
WASHINGTON—
Musangano wekuedza kupedza kusawirirana kuri pakati pemasangano evashandi vehurumende wanga uchiitirwa muHarare unonzi hauna kuzozadzisa tarisiro iyi, sezvo sangano rePublic Service Association, PSA, risina kupinda mumusangano uyu sezvanga zvakatarisirwa.
Musangano uyu wanga washewedzerwa nemubatanidzwa wemasangano evashandi vehurumende, weApex Council.
Sachigaro weApex Council, uye vachitungamira sangano reCollege Lecturers Association, VaDavid Dzatsunga, vanoti vakatyamadzwa nekusauya kumusangano kwaitwa nePSA sezvo yakaziviswa zviri pamutemo nezvemusangano uyu mukupera kwesvondo, uye ikazivisa kuti yaizopinda mumusangano uyu.
VaDzatsunga vanoti ivo nevamwe vavo vazosunga kuti vashare vanhu vachabatana nevakanga vasharwawo nePSA kuti vange vari munharirano dzemihoro, vovabatanidza kuitira kuti vaumbe chikwata chichanosangana negurukota rezvevashandi, Amai Lucia Matibenga, senzira yekufambisa zvinhu.
Ukuwo mutungamiri wePSA, Amai Cecilia Alexander, vanoti sangano ravo harina kuzopinda mumusangano uyu sezvo raona kuti rakanga risina kukokwa nenzira iri pamutemo, uye ine chiremera.
Amai Alexander vanotiwo vazotambira tsamba yanyorwa naVaDzatsunga avo vakasarudzwa nemamwe masanango kuve sachigaro weApex Council pamusangano usina zvakare kupindwa nePSA.
Amai Alexander vanoti musangano uyu waifanirwa kunge wakokerwa nemuyananisi asina kwaakarerekera, kana kuti komiti yaitungamirwa naAmaai Tendai Chikowore, iyo yakapedza temu yayo yekutungamira Apex Council, kwete naVaDzatsunga.
Vashandi vehurumende vakatadza kuita hurukuro dzemihoro naAmai Matibenga sezvo vari kuti vashandi vatange vagadzirisana pamakakatanwa ehutungamiri hweApex Council vasati vagara navo pasi.
Svondo rapera vamwe vatungamiri vemasangano evashandi vehurumende vakasangana naAmai Matibenga kuti vanzwe pamire hurumende panyaya dzemihoro yavo, pamwe nemashandiro avo.
Pamusangano uyu ndipo pakasungwa nenhengo dzeApex Council kuti dzikoke PSA kumusangano wekuedza kugadzirisa makakatanwa aripo aya.
Hurukuro naVaDavid Dzatsunga
Hurukuro naAmai Cecilia Alexander


text:
Ngongoni
Ngongoni (Wildebeest in English) imhuka inowanikwa muAfrica iri pamuapanda wedzinoyamwisa. KuMabvazuva kweAfrica ngongoni ndiyo mhuka ine huwandu hwakanyanya pamhuka dzine mumhu muhombe. Rimwe zita rinoshandiswa rinonzi mvumba.
Kuberekana[chinja | edit source]
Mhuru dzengongoni dzinozvarwa panguva imwe chete; chikamu chinosvika 90% chinozvarwa panguva yemasvondo matatu (3). Kuzvarwa kwemhuru dzakawanda kudai kunoreva kuti tariro yokuti mhuru imwe neimwe inorarama nekukura zvichienzaniswa nokunge mhuru yazvarwa kunze kwemasvondo matatu aya. Mushure mokunge mhuru idzi dzazvarwa dzinotanga kutevera ana mai vadzo.
Kutama kweNgongoni[chinja | edit source]
Ngongoni dzinozivikanwa nokutama kwadzinoita gore negore dzichitsvaka mafuro matsva. Mhuka idzi dzinovamba rwendo rwekutama mumwedzi waMay naJune apo nzara inomanikidza kuti ngongoni dzitame. Mugore rokunge kusina mafuro, dzinokasira kutama uku dzichitsvaka mafuro manyoro ane chikafu chakarurama.
Zvikara zvinodya ngongoni zvinosanganisira: shumba; dindingwe; bere; mbada negarwe - zvikara izvi zvinoita sezvinofarira nyama yengongoni. Iyo ngongoni ine simba rokuti inolwanisa kukuvadza chero neshumba zvakaipisisa. Mhuka iyi inokwanisa kumhanya kusvika paSpidhi we 64 km/hr. MuZimbabwe ngongoni dzinowanikwa dzakawanda kuHwange National Park.
Kuberekana[chinja | edit source]
Ngongoni dzinotanda nzvari pakupera kwemwaka wekunaya kwemvura apo mhuka idzi dzinenge dzkasimba. Nguva yokushumira iri pakati paMay naJune, mhuru dzichizozvarwa pakati paJanuary naMarch. Ngongoni dzinotakura pamuviri kwemwedzi minomwe kusvika mipfumbamwe (8-9). Nzvari dzinobindura panguva imwe chete. Zvikwata zvenzvari dzengongoni zvinogara munzvimbo dzinochengetedzwa nemikono. hono dzinodana nzvari nokukuma nokudzvova.
Tsika[chinja | edit source]
Ngongoni inodyiwa nyama kuno kuchamhembe kweAfrica, nyama iyi inoitwa chimukuyu. Vanoodya vanoti nyama yenzvari ndiyo nhete pane yemukono.
- Mvumba imhuka ine simba yokuti inokwanisa kukuvadza shumba. Saka paine kutaura kunoti, "Akarwa semvumba".


text:
Chimukuyu
Chimukuyu (Biltong in English and Afrikaans) inyama yakawomeswa ikarungwa nemunyu nema spice. Chimukuyu chinogadzirwa nenyama dzakasiyana-siyana dzinosanganisira: mombe; ngongoni; mbudzi zvichingodaro. Vanogadzira chimukuyu vanoitira kuchengetedza nyama uye kuda munakiro wechimukuyu.
Chimukuyu chinogadzirwa nenzira dzakasiyana:
- Kune chimukuyu chinoti nyama inotanga yarungwa munyu yozowomeswa pamutariro uri pamusoro pechoto.
- Kune chimukuyu chinoti nyama inomwayiwa vinegar yorungwa munyu ne spice yochiyanikwa panzvimbo isina hunyoro.
Chimukuyu chikwanisa kudyiwa chakadaro chisina kuzobikwa kana kuti chinobikwa. Nyama yechimikuyu yakabikwa nedovi inonaka samare. Kuzoti iri nyama yetsuro yakaitwa chimukuyu ikabikwa nedovi,haiwa mutakunanzva.


text:
South America
South America ziwumbe riri kuChamhembe kweNorth America uye chikamu cheziendanakuenda redunhu rinonzi America. KuMadokero kwaro kune gungwa rePacific, kuMaodzanyemba nekuMabvazuva kune gungwa reAtlantic. North America neCaribbean Sea dziri kuMaodzanyemba kwakadziva kuMadokero. Ziwumbe iri rine nyika gumi nembiri dzinozvitonga dzinosanganisira —Argentina, Bolivia, Brazil, Chile, Colombia, Ecuador, Guyana, Paraguay, Peru, Suriname, Uruguay, neVenezuela— kunoitawo French Guiana, inotongwa neFrance.
South America ine nharaunda yakakura 17,840,000 square kilometers (6,890,000 sq mi) nehugari hwevanhu vanosvika 371,090,000 zvichitevedza kuverengwa mugore 2005. Pakukura kwenharaunda South America ndiyo yechina ichitevedza Asia, Africa, neNorth America, uye ndiwo yechishanu pakuwanda kwevanhu ichitevera Asia, Africa, Europe, and North America.
Zita rekuti America rakapiwa nevarume vanoti Martin Waldseemüller naMatthias Ringmann, vachitora zita remurume ainzi Amerigo Vespucci anova ndiye akatanga kutaura kuvanhu vaibva kuEurope kuti nzvimbo iyi haisi India asi raitova rimwe dunhu ravaisaziva.


text:
Mburungwa
Muchidzidzo chePimanyika, mburungwa (Sphere) izwi rinoreva chiumbwa chakaurungana kuita bhora. Vamwe vatauri vanoti: chinhenderekwa, chimburungwa, chiurungwe; mburungwa kana kuti urungano. chiso cheurungano chine nhambwe dzakaenzana kubva pamboni (centre) remburumbwa; nhambwe iyi inodanwa kunzi taramunyongo, (radius).
Zvinhu zvine kuumbwa kwemburumbwa zvinosanganisira: bhora, mazhanje nemimwe michero uye Rinopasi ratigere.
Mburungwagama ndiyo inonzi hemisphere kuEnglish.
Kabhora kadiki kakapfava kanonzi mbungo - muenzaniso tennis ball.
Barumbwa, bumburu, burunga zvinoreva zibhora ziguru rechinhu chero chipi zvacho.


text:
WASHINGTON—
Mutungamiri werimwe remasangano evatori venhau, reZimbabwe Union of Journalists, ZUJ, Dumisani Sibanda, anonzi ambokumbira kuti amire kuita basa rekutungamira ZUJ zvichitevera nyaya yaari kupomerwa.
Sibanda, uyo anoshanda saBureau Chief
weNewsDay kuBulawayo, ari kupomerwa mhosva yekubata zvisiri pamwero mumwe mudzimai anoshanda semutori wenhau.
Munyori mukuru weZUJ, VaFoster Dongozi, vati vatambira tsambamhozha yabva kuna Sibanda achikumbira kumbomira kutungamira sangano iri apo nyaya yake inenge ichizeiwa zviri pamutemo.
VaDongozi vati sesangano varwadzikana zvikuru nedanho iri asi havana zvavangaita sezvo nyaya iyi ichinangana neupenyu hwaSibanda pachake.
Asi vamwe vane ruzivo nezviri kuitika muZUJ vanoti dzimwe nhengo dzesangano iri ndidzo dzamanikidza Sibanda kumbosiya basa kudzamara achenurwa. Zvinonzi kwesvondo rose hutungamiri hweZUJ hwanga huchida kuti Sibanda ambomira basa sezvo zita remusangano raizosvibiswa kana akaramba ari panhongonya uku nyaya yake ichipinzwa mumatare edzimhosva.
Zvinonziwo dzimwe nhengo dzeZUJ dzanga dzichiti Sibanda arambe ari pabasa kudzamara awanikwa nemhosva kunyange hazvo nhengo dzanga dzichitsigira izvi dzange dziri shoma.
Sibanda akasarudzwa muna 2010 kuva mutungamiri weZUJ, achitora basa ranga richiitwa naVaMathew Takaona, avo vave nhengo yeZimbabwe Media Commission.


text:
WASHINGTON—
Komiti yeparamende iri kutungamira kunyorwa kwebumbiro idzva remitemo yenyika, yeCopac, inoti yapedza kunyora gwaro rezvakabuda pamusangano wemazuva matatu weSecond All Stakeholders Conference wakaitwa mwedzi wapera.
Komiti iyi inotiwo yasvitsa gwaro iri kukomiti iri kukokera mabasa eCopac.
Asi vane ruzivo nezvaitika mumusangano uyu vanoti paita kusawirirana kukuru pakati peMDC ne Zanu PF pamusoro pekuti gwaro iri rochiendeswepi.
VeZanu PF vanonzi vari kuda kuti gwaro iri ritange raiswa kuvatungamiri vemapato ari muhurumede, ukuwo veMDC vachiti ngaritange raendeswa kuparamende sezvo iri iyo iri kutungamira hurongwa uhwu.
Copac yakapedza kunyora gwaro iri svondo rapera asi zvinonzi komiti iri kukokera mabasa eCopac yakaridzosa ichiti Copac yakanga isina kuisa zvimwe zvezvakaitika pamusangano weAll Stake Holders Conference, izvo zvinonzi zvakakosha.
Asi mumwe wemasachigaro eCopac, VaDouglas Mwonzora veMDC T, vanoti komiti yavo yakanga isina chete kuisa nhoroondo yekunyorwa kwebumbiro remitemo, iyo vaifunga kuti yakanga isina kukosha.
Hurukuro naVaDouglas Mwonzora


text:
WASHINGTON—
Bhanga guru rinokweretesa mari pasi rose, reInternational Monetary Fund, IMF, rakabvisa neChipiri zvimwe zvirango zvarakanga rakatemera Zimbabwe zvekusadyidzana nenyika iyi.
Danho iri riri kuonekwa nenyanzvi munyaya dzehupfumi sechiratidzo chekuti IMF yava kuzarura magonhi ayo kuitira kuti ichitanga kudyidzana zvakasimba neZimbabwe.
IMF inoti ichabatsira Zimbabwe nekuipa zvipanga mazano munyaya dzehupfumi, izvo zvichange zvichishanda nehurumende mukumutsiridza hupfumi hwenyika.
Sangano iri rainge rambocheka hukama neZimbabwe richiti nyika iyi yakanga ichitadza kubhadhara zvikwereti zvayo, uye mirawu yaishandiswa nemutungamiri wenyika, VaRobert Mugabe. Izvi zvakaita kuti Zimbabwe itorerwe kodzero dzayo dzekuvhota muna 2003.
Asi kodzero dzekuvhota idzi dzakazodzoserwa muna 2010 zvichitevera matanho akatorwa negurukota rezvemari, VaTendai Biti, ekuvimbisa IMF kuti Zimbabwe yakanga yakazvipira kubhadhara zvikwereti zvayo kana hupfumi hwayo hwatanga kusimukira, pamwe nekuita mitemo nezvirongwa zvinoremekedza mashandiro eIMF.
Bhodhi reIMF rinoti harisati ratanga kukweretesa Zimbabwe mari nenyaya yekuti iri kutatarika kubhadhara chikwereti chayo kuIMF. Chikwereti ichi chinosvika zana nemakumi mana emamiriyoni emadhora, $140 million.
Zimbabwe ine chikwereti chekunze chinosvika $10.7 billion, chidimbu chemari iyi chiri chikwereti chisiri kubhadharwa.
Studio7 haina kukwanisa kunzwa kuna VaBiti kuti vanotambira seyi danho ratorwa neIMF.
Asi nhengo yeparamende iri mukomiti inoona nezvebhajeti renyika, VaWillas Madzimure, vanoti zvaiitwa neIMF zvinofadza sezvo zvave kureva kuti Zimbabwe yavewo nechiremera.
Hurukuro naVaWillas Madzimure


text:
Gomo
Makomo (mountains) inzvimbo yakawumbika ichikwira kuenda mudenga iyo yakatenderedwa nenzvimbo dzakaderera. Makomo akakwira kuenda mudenga zvakanyanya muZimbabwe ndiro Gomo reNyangani.
Jinga reGomo zvinoreva nzvimbo iri muzasi uye pedyo negomo (Foot of hill). Mbira nengururu dzinogara mujinga remakomo.
Dinhidza zvinoreva nzvimbo yakaderera ichitiva kuita nhika iri pamateru egomo.
Barambanda kana banda (sloping side of hill) zvinoreva muteremuko wegomo - iri shoko ringagona kushandiswa kuturikira inonzi profile kana topography kuEnglish.
Tsika[chinja | edit source]
- Kudada kwavari mugomo kukumbira vari pasi mapfihwa.
- Chikomo chiremera kune vari kure, vari pedo vanotamba nacho.
Mazita emhuri ane chekuita negomo anosanganisira: Gomo, Negomo.


text:
Chisuvi chemvura
Muchidzidzo cheTaranyika, chisuvi chemvura (watershed in English) zvinoreva nzvimbo yakakwirira yokuti kumativi ayo nzizi dzinoyerera dzichienda kwakasiyana. Nokumwe kutaura nzvimbo yakakwirira inopatsanura nzizi inonzi muzanda.
Somuenzaniso muZimbabwe chisuvi chemvura chinotevedza nzvimbo dzakakwirira pakavakirwa maguta anoti: Harare; Chegutu; Kadoma; Kwekwe; Gweru neBulawayo.
Kune rimwe divi nzizi dzinoyerera dzichienda kuMaodzanyemba kunodira kuna rwizi Zambezi. Nzizi dzinoti: rwizi Mazowe; rwizi Munyati; rwizi Hunyani dzinoyerera dzichinodira muna Zambezi.
Nekune rimwe divi dzinoyerera dzichienda mabvazuva dzichinodira muna Rwizi Runde naRwizi Save. Divi iri rine nzizi dzinoti: rwizi Tokwe; rwizi Chiredzi; rwizi Mutirikwe dzine mvura inonopinda kuMozambique ichinodira kugungwa reIndian Ocean.


text:
HARARE—
Kuchatyokwa makumbo neMugovera apo vakomana vezvikwata zveDynamos ne Monomotapa vachange vachitamba mumakwikwi emukombe weMbada Diamonds Cup.
Mukombe uyu une mari yakawanda kudarika mimwe mikombe yose yemunyika.
Chikwata chichatora mukombe uyu, chichaenda kumba nemari inoita iyo zviuru zana zvemadhora, vachakundwa vacho vachitorawo mari inoita iyo zviuru makumi manomwe zvemadhora. Mari iyi ichipawo zvikwata izvi mukana wekupa vatambi vazvo mari yekisimisi.
Mutevedzeri wemurairidzi weDynamos, VaTonderayi Ndiraya, vanoti vari kutora mukombe uyu sezvo vakatovimbisa vatsigiri vavo.
Asi murairidzi weMonomotapa, VaBiggie Zuze, vanotiwo Dynamos yanyanyodziirirwa zvekuti kutonga kwayo mumukombe uyu, kuri kupera neMugovera.
VaZuze vanoti vatsigiri vavo vachange vachifara apo veDynamos vanenge vachitsvaga kuti varohwa nei pachapera mutambo uyu.
VaZuze vanoti vafara zvikuru kuti mutambi wavo ane mukurumbira ange akuvara, Tawanda Nyamandwe, achange achitamba mumutambo uyu.
Vatiwo vari kutarisira zvekare kuna Ronald Chitiyo uyo akasarudzwa pavatambi gumi nemumwe chete vakatamba zvinonwisa mvura mumakundano eCastle Lager Premier Soccer Star of the Year gore rino.
Dynamos iri kutarisira Simba Sithole kuita mashiripiti ake zvakare mumutambo uyu.
Kambani yeMbada Diamonds pamwe neveCastle Lager Premier Soccer League vari kuvimbisa vatsigiri venhabvu machikichori chaiwo pamutambo uyu.
Zviri kufadza ndezvekuti zvikwata zviviri izvi zvichange zvichimiririra Zimbabwe mumakundano emuAfria gore rinouya, Dynamos ichitamba muCAF Champions League, Monomotapa ichitambawo muCAF Confederation Cup umo iri kubatsirwa neMbada Diamonds nemari yekushandisa mumakwikwi emu Africa aya.
Zimbabwe ine nhoroondo yakasimba zvikuru mumakwiwi ezvikwata zvemuAfrica. Dynamos yakasvika mumakwikwi ekupedzisira eCAF Champions League muna 1998, ikasvika musemi final
muna 2008 nemu mini league stage
muna 1999.
Monomotapa yacho yakaita zvanga zvisingatarisirwe apo yakasvika mumini league stage
muna 2009. Izvi zvabva zvasiya mukombe we Mbada Diamonds Cup uchirwirwa nemhondoro mbiri dzenhabvu muZimbabwe.


text:
Dare reMabhuyo
Dare reMabhuyo kana Dare reMirawo Parliament of Zimbabwe ndiyo nzvimbo inosangana vamiriri vakavhoterwa nevanhu kuti vava vanomirira zvido zvevanhu kudare reParamende. Chivakwa ichi chiri pakati peguta reHarare.
Kuturukira Zita[chinja | edit source]
Mukutaura mazuvaose tinoturikira tichiti Paramende. Shoko rokuti Parliament rinobva kushoko reFrench yakare rinoti parle richireva to speak, apa kureva kuti paramende imba inosangana vamiriri vematunhu ekuvhota vachitaura zvakakosha zvenyika nezvematunhu avanomirira. Kutsvaga zita idzwa rinotaura neChiShona tingati imba iyi inganzi Dare reMabhuyo, apa mabhuyo zvichirevera nhau kana mashoko akakosha emusha. Shoko rokuti mabhuyo (interesting matter of conversation) rinoreva misoro yenhaurwa (kana mhaka) yakakosha inokwezva vateereri nemakurukota.


text:
Rudzindi
Muchidzidzo fundoyetsimba, fosi yerudzindi kana kuti rudzindi (friction kuEnglish) imhando yefosi inowanikwa pakati pemitumbi iri kufamba yakagumhana. Fosi iyi inowanikwawo zvakare pakati pemitumbi inobhururuka mudenga nemweya uri mudenga macho.
Kupiwa kwezita[chinja | edit source]
Pano pachapiwa mitsara inotaridzaa kuti sei friction yatrurikirwa kunzi rudzindi. Shoko rokuti -dzindi rinotaura kusada, kupikisa, kudzivisa, kukakarara. Menzaniso ndiyo iri pasi:
- Kudzinda (reluctance, unwillingness) - Mwana kana achidzinda-dzinda ndiko kuzivisa vabereki kuti haasakabudirira muchikoro. Apa kureva When a child shows unwillingness to do anything at home that is a sign to his parents that he has failed at school.
- Dzindi (Working against; or opposing) - Akamuti dzindi achimurevera nhema. Apa kureva He worked against him by telling lies about him.
- Dzinduka (Be resistant) - Injini yeBhazi yaidzinduka kumuka mangwanani nokuti kwakanga kuri kutonhora.
Kucherechedza Rudzindi[chinja | edit source]
Muchova pauno famba, unogoneswa kuenda mberi nokuda kwefosi yerudzindi iri pakati penzira nemavhiri emuchovha. Rudzindi pakati pemavhiri emuchovha nemugwagwa rwakakosha zvikurusei kana kwanaya kuti muchovha usatsvedza pamugwagwa. Munhu paano famba anokwanisa kuenda mberi nokuda kwefosi yerudzindi rwuri pakati petsoka dzake nepanzira pakatsikwa. Rudzindi rwunokonzerewo kuti mutumbi uri kufamba uzogumisidza wamira usisafambe kana pasina fosi iri kusairira. Izvi zvichikonzerwa norudzindi rwuripo pakati pemutumbi nemhepo uye rudzindi pakati pemutumbi uyu nepasi pakagumhana nemutumbi. Mutumbi unokwanisa kufamba chete kana fosi yedzitsinyira yakakura kudarika fosi yerudzindi. Ndege padzinobhururuka mudenga, mhepo inenge ichikwevera shure nefosi yerudzindi. Saka fosi yedzitsinyira inosairira ndege inofanira kukurira fosi yerudzindi rwemhepo.
Saka rudzindi rwakakosha pakuti rwunodzivirira kutsvedza izvi zvichigonesa mitumbi kuti ifambe kuenda mberi. Asi napowo rudzindi runodzivisa mitumbi kufambira mberi kusvika fosi yedzitsinyira yadarika fosi yerudzindi. Rudzindi runokonzera kuti pave nekupisa panogumhana mitumbi miviri. Mucherechedzo unoonekwa kana munhu akakweshanisa mawoko ake mutsvanza, panova nokudziya kwetsvanza. Rudzindi runoita kuti spidhi yemitumbi iri kutekaira idzikire apo zvinenge zvichikwesherana. Fosi yerudzindi inosiyana zvichienderana nokuti zviso zvemitumbi yakagumhana zvakamanzika kana kukwenenzwerwa zvakadii. Rudzindi rwakakura kana mitumbi ine zviso zvakamanzika; rudzindi rwakadzikira kana zviso izvi zvakakwenenzwerwa.
Mhando dzeFosi yerudzindi[chinja | edit source]
Rudzindi rwemweya - rwunokonzerwa nemhepo kana mweya uri pedyo nemutumbi uri kutekaira. Mweya uyu unonda kudzivisa mutmbi unofamba kuti uende mberi.
Rudzindi rwenhakairo, (kinetic friction) Urwu rudzindi rwuri kupimwa pamutumbi uri kutekaira kubva panzvimbo kuenda pane imwe. Apa fosi yedzitsinyira inenge yakakura kudarika fosi yerudzindi.
Rudzindi rwezvimire, (static friction) urwu rudzindi rwuri kupimwa pamutumbi une fosi yedzitsinyira asi mitumbi uyu usiri kufamba kana kutsukunyuka kubva pauri. Apa fosi yedzitsinyira inenge iri diki kune fosi yerudzindi.
Rudzindi rwezvinoyerera, (fluid friction) urwu rudzindi pakati pemhande dzezvinoyerera sokuti mafuta akagumhana nemvura.


text:
Dandira reMushana
Muzvidzidzo zvinoti: taranyika; jekanyika; fundoyetsimba, dandira remushana (Solar System), rinobatanidza zuva nenyeredzi dzinopoterera nemaboterekwa akatenderera zuva. Nyeredzi idzi dzinosanganisira mitumbi inoti: Earth; Mars; Jupiter; Pluto; Mecury; Venus; Saturn, Uranus neNeptune..
Idzi ndidzo nyeredzi dzine maboterekwa anopoterera zuva ratinoona rinobuda nokuvira panyika yatigere. Nyeredzi idzi dzinoramba dziri mumaboterekwa iwaya nokuda kwefosi inokonzerwa negunganidzo rezuva inova inokweva nyeredzi idzi kune zuva.


text:
Zimbabwe
- Ona zveMasvingo eZimbabwe.
- Kana uchitsvaga zvakawanda nezvokuvhota gore ra2008, ona nyaya iyi.
Zimbabwe (madanirwo /zɪmˈbɑːbweɪ/), ichinzizve Republic of Zimbabwe, uye yakambozivikanwa seSouthern Rhodesia, Republic of Rhodesia uyezve Zimbabwe Rhodesia, inyika yakakomberedzwa nedzimwe iri kuchamhembe kweAfrica. Kumabvazuva kuneMozambique, kuchamhembe kune Chamhembe Africa, kumadokero kune Botswana, kumaodzanyemba kuneZambia. Mutauro wemahofisi Chirungu (English) asi ruzhinji rwevanhu munyika iyi rwunotaura ChiShona. ChiShona mutauro wevanhu vakagara munzvimbo iyi kubva makarekare. Rurimi rweSindebele rwunotaurwawo zvakare muZimbabwe nevanhu veMatabele. Ava vanhu vakasvikawo munzvimbo iyi apo veChiShona vanga vatodzika midzi. VeMatabele ava vaibvawo nechekuchamhembe uko vaitiza ishe wavo Shaka Zulu uyo aida kuvabvisa chirikumeso. Zvakare kuchamhembe kwenyika iyi kune rwizi rukuru rwunonzi Limpopo, ukuwo kumaodzanyemba kunezve rumwe rukuru runonzi rwizi Zambezi. Nzizi idzi ihuru kwazvo uye dzinodira mugungwa reIndian Ocean.
Kubvira makore 1250 kabanga kuzvika 1629, nzvimbo yavekuzikanwa seZimbabwe iyi yaitongwa nemadzimambo eMutapa (Mutapa Empire), vachizikanwazve sekuti Mwene Mutapa, Monomatapa kana kuti pachirungu Empire of Great Zimbabwe. Nzvimbo iyoyi yaive nemukurumbira chaizvo panyaya dzendarama(Goridhe), iro raifambiswa nevanhu vechiArab. Zvakadaro, vechiPutukezi (Portuguese) vakauya ndokuparadza urongwa ihwohwo nokukasira, zvikasiya Monomatapa iri panguva yaChimbetu chaiyo. Gore ra1834 veMatabele, ava vanga vakuzviti maNdebele, vakasvikawo munzvimbo iyoyi yamadzimambo Mutapa. Vakasvika nechekuchamhemhembe kwakadziva kumadokero (South West) kwenzvimbo yamadzimambo Mutapa. Tambo taura pamusoro kuti vanhu ava vakange vari kutiza kubva kunamambo wavowo Shaka ainge arikudya marasha chamhembe ikoko. VechiNdebele ava vaitungamirwawo namambo wavoLobengula. Nzvimbo yavakagara iyi yaizozikanwa seMatabeleland munguva yaizotevera kusanginisira zvino uno.
Nyika yeZimbabwe yakawana kuzvitonga mugore ra1980, apo bato reZanu-PF raRobert Gabriel Mugabe rakavhoterwa neruzhinji rwevanhu. Mureza weBritain wakadzikiswa musi wa18 April 1980, mureza weZimbabwe ukasimudzwa.
Matongerwo eNyika[chinja | edit source]
Zimbabwe inyika yakapatsanurwa kuva nematunhu masere nemaguta mairi anotarisirwa sematunhu mukuva kwawo. Dunhu rese rine guta guru imo munoitirwa mabhizimusi ehurumende.
Mazita ematunhu akagadzirwa kubva mumazita eMashonaland neMatabeleland iwo akagadzirwa nevarungu munguva yekutongwa neBritain. Mashonaland ndiyo yaive nzvimbo yatanga kugarwa neBritish South Africa Company Pioneer Column uko Matabeleland yaiva nzvimbo yakatorwa mukupera kweHondo yekutanga yemaMatabele (First Matabele War). Nzvimbo idzi dzinotevedzawo nyika dzaigarwa nemaShona nemaNdebele varungu vasati vauya, zvisinei kuti izvozvi kunoita kusangana kwevanhu mumatunhu aya. Dunhu rese rinotongwa naProvincial Governor, uyu anosarudzwa nemutangimiri wenyika yeZimbabwe. Hurumende yematunhu inotungamirwa naiye Provincial Administrator, uyu anosarudzwa nePublic Service Commission. Zvimwewo zvinhu zvinoitwa nehurumende yenyika mumatunhu zvinoitwa nemahofisi emapoka ehurumende yenyika.
Zimbabwe paDandira reMbariro neNhungo dzeTaranyika[chinja | edit source]
Nyika yeZimbabwe iri murumana rwembariro 20oS neNhungo 30oE. Zimbabwe iri pakati peMutsazanisi neTropic of Capricon, inova nzvimbo iri mudunhu reTropics rinowana murazvo wezuva zvakanyanya. Nzvimbo dziri muTropics dzinodziya nguva zhinji, kana tichienzanisa nenzvimbo dziri kunze kweTropics. Zvakadaro tinoda kuonesana kuti nyika yeZimbabwe inotonhorera zvichienzaniswa nedzimwe nzvimbo dziri mudunhu reTropics. Izvi zvinokonzerwa nokuti chikamu cheZimbabwe chiri panzvimbo yakakwirira inonzi duvurwi (plateau). Nzvimbo dziri pahukwidza (altitude) huri pamusoro dzinotonhorera pane nzvimbo dziri pahukwidza huri pasi.
Hezvinoi zviringani zveTaranyika zvemaguta ari muZimbabwe:


text:
Ndege
Ndege (Aeroplane) in English. Kuti ndege isumuke kune zvinhu zvakakosha zvinoti:
- Kugona kumhanya kusvika paspidhi yakakura unozogonesa ndege kusimuka.
Puresha yemhepo[chinja | edit source]
Kana mhepo ichinge ichivhuvhuta puresha yayo inodzika nekukwira kunoita spidhi yemhepo. Kana spidhi yemhepo ikaderera puresha yemhepo inokwira. Kucherechedzwa kwechiitiko ichi ndiko kunoshandiswa pakusimudza ndege kuenda mudenga.
Paye ndege inenge yomhanya panhandare yendege mweya unomhanya ichipesana nemapapiro endege. Puresha iri pasi pemapapiro inosiyana nepuresha iri pamusoro pemapapiro.
- Mweya uri kufamba nepasi pebapiro inefamba nhambwe diki pane iri kufamba nepamusoro. Izvi zvinokonzerwa nokuti pasi pakatwasuka, asi pamusoro pakaita hubumbe.
- Izvi zvoreva kuti mweya uri pamusoro pemapapiro unomhanya nemurumba wakakura kudarika uri pasi. Kusiyana kwespidhi kunokonzera kusiyana kwepuresha sezvataurwa pamusoro.
- Izvi zvinoreva kuti puresha iri pasi pebapiro yakawanda pane iri pamusoro pebapiro. Kuwanda kwepuresha pasi pemapapiro fosi inonzi simudzo inova ndiyo inosimudza ndege kuenda mudenga.
Paku bhururuka kwendege, pane mamanikidzo(force) mana anonge achitamba pandege. Manikidzo idzi dzinoti, simudzo, gwesho, gunganidzo ne thrust. manikidzo yesimudzo neye gunganidzo dinopesana kana kuti kupikisana dzichibva mativi akasiyana. Ye gwesho ne thrust zvinopikisanawo zvichibva mativi akasiyana asi manikidzo idzi dzinenge dzaka chinjikana ne-e simudzo ne gunganizo. Kuti ndege ikwanise kubhururuka, manikidzo yesimudzo inenge yakafanana neye ngunganidzo.
Simudzo = gunganidzo
Uye ye gwesho inenge yaka fanana neye thrust
Gwesho = thrust


text:
WASHINGTON—
Gurukota rinoona nezvematunhu, VaIgnatious Chombo, vanoti hurumende yatotanga kubvisa vanhu kunzvimbo dziri pedyo nedhamu reTokwe Mukosi kuMasvingo iro rotyirwa kuti rinogona kubvajuka rikayeredza vanhu.
NeMuvhuro VaChombo nevamwe vakuru vehurumende, kusanganisira gurukota rinoona nezveku Masvingo, VaKudakwashe Bhasikiti, vainge vari kuTokwe Mukosi vachiona mamiriro akaita zvinhu munzvimbo iyi.
VaChombo vanotiwo vari kutarisirawo kuti kusvika neChipiri vanhu vange vapotera musvitsuwa pedyo nedhamu iri vanenge vanunurwa nezvikopokopo zveAir Force. Vamwe vanhu vange vachitamiswa nehurumende.
NeSvondo mutungamiri wenyika, VaRobert Mugabe, vakati nyaya yedambudziko remafashamu yave nhamo huru yoiswa mumaoko ehurumende kana kuti "state of disaster".
Izvi zvave kureva kuti nyika yave kukwanisa kutsvaga mari kune nyika dzekunze pamwe nemasangano ekunze anopa rubatsiro.
Mukuru webazi rehurumende reCivil Protection Unit rinobatsira vawirwa nematambudziko akadai, VaMadzudzo Pawadyiwa, vanoti hurumende haina kuvapa mari yakakwana yekubatsira vanenge vawirwa nedambudziko remafashamu.
Nzvimbo dziri muMatatebeland South, Masvingo neMashonaland Central dzakatarisana nedambudziko remafashamu iri.
Hurukuro naVaIgnatious Chombo


text:
Gonyozhinji
Muchidzidzo chePimanyika, gonyozhinji (Polygon kuChirungu) chiumbwa chine mativi mazhinji; kubvira pamatatu zvichikwira. Mitsetse inobatana pamikwava inenge yakati twasa.
Kupihwa kwezita[chinja | edit source]
KuChirungu izwi rokuti "polygon" rinoreva chiumbwa chine mativi mazhinji uye gonyo zhinji. Shoko rinoti poly rinoreva many - kuwanda. Shoko rinoti "gon" rinobva pashoko rekuti gonia (Latin) rinoreva bend kana kuti ankle. Isu kuChiShona tichapa zita rokuti gonyozhinji kududzira shoko rokuti polygon. Zvichinge zvamira nenzira iyoyi hazvichanetsi kupa mazita eShona kuzviumbwa; tinenge toverenga kuti chiumbwa chine gonyo (mikwava) ngani kana kuti mativi mangani.
- Triangle ine mativi matatu inenge yonzi gonyonhatu.
- Quadrilateral ine mativi mana inenge yonzi gonyoina.
- Pentagon ine mativi mashanu inenge yonzi gonyoshanu.
- Decagon ine mativi gumi inenge yonzi gonyogumi, zvichingodaro.
Tichiri ipapo zvakafanira kuti tionesane kuti gonyozhinji rega-rega rakaumbwa riine mativi anoverengwa kuenzana nemagonyo ari mukati mechiumbwa ichocho.
Magonyo egonyozhinji[chinja | edit source]
gonyozhinji rega-rega rine mativi anoverengwa kuenzana nemikwava yarinaro. Mukwava wega-wega une magonyo ane chitsama. Magonyo anonyanya kuwongororwa ndeaya:
Magonyo emukati – Magonyo emukati egonyozhinji ine mativi n (n-gonyo) anohwerengedzwa kusvika (n − 2)180o. gonyozhinji ine mativi n inokwanisa kutariswa sokunge yakavakwa negonyonhatu n dzinosangana paGoko regonyozhinji. gonyo inotenderera pagoko yakakura 360o, kana kuti 180(2). Tikabvisa kukura kwegonyo riri pagoko kubva pakukura kwemagonyo ari mugonyonhatu dziripo "n", tinowana (n − 2)180o kukura kwemagonyo emukati, megonyozhinji. Poinsot ndiye akatanga kutsvakurudza nekunyora pamusoro pemagonyo emukati egonyozhinji.
Makonyo ekunze - aya magonyo anohwerengedzwa kuita 360k, apa k anenge ari nhamba yakazvikwanira (interger).
Mipanda yeGonyozhinji[chinja | edit source]
Kune gonyozhinji rinenge rine mativi akaenzana uye mikwava yakaenzana; irori rine kuchenzana kwemativi nemagonyo ndiro rinonzi gonyozhiji remachenzano - (regular polygon). Kunoitawo gonyozhinji rine mativi kana magonyo asina kuenzana; irori risina kuchenzana kwemativi nemagonyo ndiro rinonzi gonyozhinji risakachenzana - irregular polygon.


text:
HARARE—
Muimbi wemuZimbabwe ane mukurumbira pasi rose, Oliver Mtukudzi, ari kusvitsa makore makumi matanhatu neChishanu apo ari kuitirwa mabiko munhandare yeGlamis muHarare.
Mtukudzi achabva kumba kwake kuNorton akatakurwa nechikopokopo kusvika muHarare umo acharidza mimhanzi nevamwe vemuZimbabwe nevari kubvawo kunze kwenyika mukupemberera kusvitsa kwake makore makumi matanhatu ekuberekwa.
Mtukudzi achashanyirawo nzvimbo dzese dzemuHarare dzinosanganisira dzinogara veruzhinji nekunogara mbozha ari muchikopokopo. Mumwe weavo vari kuronga mhemberero dza Mtukudzi, VaJosh Hozheri, vanoti zvinhu zviri kufamba zvakanaka chose.
Mtukudzi anoti veruzhinji vanofanirwa kuuya vakagadzirira kumadira tivhange achange aripo, sezvo achange ari kwenguva yakareba achiimba nzimbo nevamwe vake.
Sekutaura kwaVaHozheri, vacharidza pamhemberero idzi vanosanganisirawo muimbi ane mukurumbira munyika, Alick Macheso, nevamwe.
Kunyange hake asvika makore makumi matanhatu, Mtukudzi anoti achiri nenguva refu kwazvo achiridzira veruzhinji sezvo achaburitsa mamwe madambarefu.
Pari zvino, Mtukudzi ane madambarefu anosvika iwo makumi matanhatu uyezve ari kutora nguva yemhembero iyi kubuditsa damba refu rake idzva rinodaidzwa iro kuti Sarawega. VaHozheri vanoti Mtukudzi anofanira kupihwa rukudzo mushure mekusimudzira mureza weZimbabwe pasi rose.
Mtukudzi akatanga kuimba mugore ra 1977 apo akabatana nechikwata cheWagon Wheels icho chaivawo nemuimbi Thomas Mapfumo uyo ane mukurumbira zvekare munyaya dzemimhanzi muZimbabwe nekunze kwenyika.
Vakabuditsa Dzandimomotera, iyo yakatengwa zvikuru. Mushure mezvo, Mtukudzi akazobuditsa dambarefu rake rekutanga, Ndipeiwo Zano, iro rakatengwa zvikuru mugore ra 1978.
Mutukudzi, uyo anofarirwa zvikuru muAfrica, anoimba achisanganisa zviwanikwa zvemimhanzi kubva mumarudzi akasiyana siyana muZimbabwe.
Asi mimhanzi yake, iyo inoshevedzwa neruzhinji kuti Tuku Music
, ine kamusiyano nemimhanzi yevaimbi vakawanda muZimbabwe avo vanoda kuita mbiri nekutevedzera zviri kuimbwa nevamwe.
Muimbi uyu akaroora, uye ane vana vashanu nevazukuru vaviri.
Mwanakomana wake, Sam, uyo aizivikanwawo zvekare munyaya dzemimhanzi, akashaya muna 2010 mutsaona yemotokari.
Mwanasikana wake, Selmor, ane mukurumbira wakewo munyaya dzemimhanzi akazvimirira ega.


text:
HARARE—
Sangano remagweta anorwira kodzera dzevanhu, reZimbabwe Laywers for Human Rights, rakapa mubairo neMuvhuro manheru kumagweta maviri ayo rinoti akaratidza hushingi munyaya dzekumirira kodzera dzevanhu munyika mugore rino.
Magweta aya ndaVa Raymond Moyo, avo vakamirira svondo yeAnglican Church inotungamirirwa naBishop Chad Gandiya munyaya iyo yavairwisana naVaNolbert Kunonga, mukuru weAnglican Church of the Province of Zimbabwe, pamwe naVa Charles Kwaramba, avo vari kumirira nhengo makumi maviri nepfumbamwe dzeMDC dziri kupomerwa mhosva yekuuraya mupurisa mumusha weGlen View gore rapera.
Vachitaura pamabiko ekupemberera kodzero dzevanhu, gweta rinorwira kodzero dzevanhu, Amai Beatrice Mtetwa, avo vange vaine mubairo uyu, vakati magweta maviri aya akaratidza hushingi uye akashungurudzwa apo aiita basa rawo rekumirira svondo yeAnglican pamwe nenhengho dzeMDC.
Mumashoko avo ekutambira mubairo uyu, VaMoyo vakati pavakabvuma kumirira svondo yeAnglican inotungamirirwa naBishop Gandiya muna 2007, havana kuziva kuti nyaya iyi yaizotora makore akawanda.
VaMoyo vakati nyaya iyi yakazooma zvikuru sezvo pakapinda nyaya dzematongerowa enyika mukati. Asi vakati vakabudirira sezvo vakawana rubatsiro kubva kumasangano akaita seZimbabwe Laywers for Human Rights.
VaKwaramba, avo vakatukwa nekushoropodzwa nemutongi wedare repamusoro, VaChinembiri Bhunu, vakati mubairo uyu uchavasimbisa pabasa ravo rekurwira kodzero dzevanhu.
VaBhunu vakati sangano remagweta reLaw Society of Zimbabwe rinofanira kuongorora VaKwaramba mushure mekunge vataura nevemapepanhau vachishoropodza VaBhunu nedare repamusoro panyaya yenhengo dzeMDC idzo dzagara mutorongo kwenguva inodarika gore pasina mutongo wapihwa.
Mutauriri weZimbabwe Laywers for Human Rights, VaKumbirai Mafunda, vaudza Studio7 kuti mibairo yakapihwa VaMoyo naVaKwaramba wakakosha chose.
Gungano iri rakapindwa nevanhu vakawanda kubva kuhurumende, vatongi vematare epamusoro, vamiriri veUnited Nations nemasangano akazvimirira nevamwe.
Gore negore Zimbabwe Laywers for Human Rights inopa mubairo kumagweta anenge aita basa guru mukurwira kodzero dzevanhu.
Sangano iri rinoita izvi pazuva rekucherechedza kodzero dzevanhu pasi rose, kana kuti International Human Rights Days musi wa10 Zvita.